Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω προς το Σώμα ότι ο Υπουργός Οικονομικών κ. Γεώργιος Χουλιαράκης θα καταθέσει τον κρατικό προϋπολογισμό του έτους 2017. Ο Αναπληρωτής Υπουργός Οικονομικών κ. Γεώργιος Χουλιαράκης έχει τον λόγο.
Κύριε Πρόεδρε, κυρίες και κύριοι συνάδελφοι, έχω την ιδιαίτερη τιμή να καταθέσω στο Σώμα τον κρατικό προϋπολογισμό του οικονομικού έτους 2017 και τους προϋπολογισμούς ορισμένων ειδικών ταμείων και υπηρεσιών του οικονομικού έτους 2017. Κύριε Πρόεδρε, θα σας παρακαλέσω να οριστούν ημερομηνίες για τη συζήτηση στη Διαρκή Επιτροπή Οικονομικών Υποθέσεων καθώς και στην Ολομέλεια της Βουλής. Επίσης, καταθέτω τον τόμο που αναφέρεται στις φορολογικές δαπάνες και τις εκθέσεις των γενικών διευθυντών φορολογίας και φορολογικών ελέγχων τελωνείων και ειδικών φόρων κατανάλωσης, διοίκησης και δημοσιονομικών ελέγχων του Υπουργείου Οικονομικών, καθώς και τις δηλώσεις που προβλέπονται στο άρθρο 8 του ν.2362/1995, όπως ισχύει. Σας ευχαριστώ.
Ευχαριστώ πολύ, κύριε Υπουργέ. Κυρίες και κύριοι συνάδελφοι, επιτρέψτε μου να σας ενημερώσω ότι η συζήτηση του κρατικού προϋπολογισμού στην αρμόδια Διαρκή Επιτροπή Οικονομικών Υποθέσεων θα ξεκινήσει την Πέμπτη 24 Νοεμβρίου 2016 για τέσσερις συνεδριάσεις, μετά από συνεννόηση με το Προεδρείο της Επιτροπής. Η συζήτηση στην Ολομέλεια της Βουλής θα ξεκινήσει την Τρίτη 6 Δεκεμβρίου του 2016, σύμφωνα με το άρθρο 123, παράγραφος 1 του Κανονισμού της Βουλής και θα ολοκληρωθεί το Σάββατο 10 Δεκεμβρίου του 2016 με τη διεξαγωγή της ονομαστικής ψηφοφορίας. Ευχαριστώ πολύ.
Καλησπέρα σας. Ξεκινώντας θα ήθελα να πω δυο λόγια για τον εκλιπόντα πρώην Πρόεδρο της Δημοκρατίας Κωστή Στεφανόπουλο, πιστεύοντας ότι εκφράζω την κοινή συγκίνηση όλων μας για την απώλεια του πρώην Προέδρου της Ελληνικής Δημοκρατίας. Θα ήθελα εκ μέρους του Προεδρείου της Βουλής να καταγράψω τον σεβασμό και την αγάπη μου γι' αυτόν τον Έλληνα ευπατρίδη που υπηρέτησε υποδειγματικά τον δημόσιο βίο, που τίμησε το αξίωμα του Προέδρου της Δημοκρατίας με παρρησία και θάρρος, έχοντας στο επίκεντρο πάντα τα αισθήματα του ελληνικού λαού. Το ήθος, η απλότητα και η αξιοπρέπειά του ήταν εκείνες οι ιδιότητες που τον κατέστησαν αγαπητό και σεβαστό σε όλους. Αιωνία η μνήμη του. Θερμά συλλυπητήρια στην οικογένειά του. Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, πριν εισέλθουμε στη συζήτηση των επίκαιρων ερωτήσεων, θα ήθελα να κάνω μερικές ανακοινώσεις προς το Σώμα. Ο Πρόεδρος της Νέας Δημοκρατίας κ. Κυριάκος Μητσοτάκης γνωστοποιεί ότι σύμφωνα με το άρθρο 17 του Κανονισμού της Βουλής, Κοινοβουλευτικοί Εκπρόσωποι της Νέας Δημοκρατίας (κατά σειρά) ορίζονται οι Βουλευτές Νικόλαος - Γεώργιος Δένδιας (Β΄ Αθηνών), Κωνσταντίνος Τζαβάρας (Ν. Ηλείας) και Γιάννης Κεφαλογιάννης (Ν. Ρεθύμνου)
Επίσης, η Βουλευτής Β΄ Θεσσαλονίκης κ. Αικατερίνη Μάρκου με επιστολή της γνωστοποιεί εγγράφως ότι δεν ανήκει πλέον στην Κοινοβουλευτική Ομάδα του Ποταμιού και παραμένει Ανεξάρτητη Βουλευτής.
Επίσης, η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Εναρμόνιση της νομοθεσίας με την Οδηγία 2014/17/ΕΕ του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014 σχετικά με τις συμβάσεις πίστωσης για καταναλωτές για ακίνητα που προορίζονται για κατοικία και την τροποποίηση της Οδηγίας 2008/48/ΕΚ και άλλες διατάξεις αρμοδιότητας Υπουργείου Οικονομικών». Επίσης, οι Υπουργοί Διοικητικής Ανασυγκρότησης, Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Επικρατείας, καθώς και ο Αναπληρωτής Υπουργός Εθνικής Άμυνας κατέθεσαν στις 18-11-20016 σχέδιο νόμου: «Ενιαίο Σύστημα Κινητικότητας στη Δημόσια Διοίκηση και την Τοπική Αυτοδιοίκηση, υποχρεώσεις των προσώπων που διορίζονται στις θέσεις των άρθρων 6 και 8 του ν.4369/2016, ασυμβίβαστα και πρόληψη των περιπτώσεων σύγκρουσης συμφερόντων και άλλες διατάξεις». Το ως άνω σχέδιο νόμου έχει χαρακτηρισθεί από την Κυβέρνηση ως επείγον. Παραπέμπεται στην αρμόδια Διαρκή Επιτροπή. Επίσης, ο Βουλευτής Ηλείας της Νέας Δημοκρατίας κ. Κωνσταντίνος Τζαβάρας ζητεί να εγκριθεί η απουσία του από τις εργασίες της Βουλής από τις 5 Δεκεμβρίου 2016 έως τις 9 Δεκεμβρίου 2016 λόγω μεταβάσεώς του στο εξωτερικό και δη στην Αγγλία. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Σήμερα θα συζητηθούν εννέα επίκαιρες ερωτήσεις. Έχει στείλει σχετική ανακοίνωση η Γενική Γραμματεία της Κυβέρνησης. Οι λόγοι, για τους οποίους δεν θα συζητηθούν οι υπόλοιπες επίκαιρες ερωτήσεις, είναι ανειλημμένες υποχρεώσεις, απουσία στο εξωτερικό, φόρτος εργασίας και ζητούμε την κατανόησή σας.
Κυρία Πρόεδρε, θα ήθελα τον λόγο για ένα λεπτό.
Τι θέλετε, κύριε Κωνσταντινόπουλε;
Επειδή ο κ. Τσακαλώτος, εάν κάνουμε ερώτηση, έρχεται μετά από τρεις μήνες, έμαθα σήμερα - και θα ήθελα να το δούμε αυτό εάν ισχύει - ότι θα έρθει την Πέμπτη να απαντήσει σε όλες τις ερωτήσεις μας. Ισχύει αυτό; Και χαίρομαι πάρα πολύ που είστε στο Προεδρείο, γιατί δεν είστε μόνο Αντιπρόεδρος της Βουλής, αλλά είστε και στους πενήντα τρεις και καταλαβαίνω ότι θα διευκολύνετε το έργο μας.
Τις «περικοκλάδες» δεν κατάλαβα τι τις θέλετε!
Για καλό το είπα. Δεν το είπα για κακό.
Καλό σε ποιον; Ποιον αφορά αυτό; Εν πάση περιπτώσει, πράγματι θα έρθει να απαντήσει.
Ευχαριστώ πολύ.
Παρακαλώ. Στη σημερινή συζήτηση πρώτος θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου. Προχωρούμε, λοιπόν, στην τέταρτη με αριθμό 220/15-11-2016 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Αγροτικής Ανάπτυξης και Τροφίμων, σχετικά με την είσπραξη της συνδεδεμένης ενίσχυσης σε ριζοπαραγωγούς της περιοχής στην Ανθήλη του Νομού Φθιώτιδας. Κύριε Μωραΐτη, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, ανησυχία και αγανάκτηση επικρατεί σε παραγωγούς ρυζιού της Ανθήλης του Νομού Φθιώτιδας, γιατί με βάση τον νέο κανονισμό της Κοινής Αγροτικής Πολιτικής οι καλλιεργητές ρυζιού εισπράττουν τη συνδεδεμένη ενίσχυση στο προϊόν σύμφωνα με την κατανομή που κάνει το Υπουργείο Αγροτικής Ανάπτυξης και Τροφίμων και με βάση την καλλιεργηθείσα έκθεση του προϊόντος. Για την περίοδο 2015-2016 μέρος των ριζοπαραγωγών της Ανθήλης δεν πήρε τη συνδεδεμένη ενίσχυση, όχι βέβαια με δική του ευθύνη. Γι' αυτούς τους παραγωγούς - και για άλλους που θα πω στη δευτερολογία μου που υπάρχουν σε όλη τη χώρα - υπήρξε πρόβλημα, γιατί κάποιοι έμποροι παρουσίασαν με καθυστέρηση τα τιμολόγια αγοράς και όταν είχε κλείσει το σύστημα μηχανογράφησης του Υπουργείου, με αποτέλεσμα να μη φαίνονται δικαιούχοι της συνδεδεμένης ενίσχυσης αυτοί οι παραγωγοί. Κύριε Υπουργέ, ζητάμε να αρθεί αυτή η αδικία σε βάρος αυτών των παραγωγών και οι συγκεκριμένοι παραγωγοί με δική σας παρέμβαση να ενταχθούν έστω και καθυστερημένα στο καθεστώς της συνδεδεμένης ενίσχυσης, γιατί πραγματικά γι' αυτούς είναι ζήτημα επιβίωσης αυτά τα χρήματα. Εάν αυτό δεν είναι δυνατόν να γίνει, κύριε Υπουργέ, ζητάμε στη νέα καλλιεργητική περίοδο του 2016-2017 κατ' εξαίρεση αυτοί οι παραγωγοί να μπουν και για την περίοδο 2015-2016. Επίσης, κύριε Υπουργέ, οι συγκεκριμένοι παραγωγοί - το γνωρίζετε πολύ καλά - αντιμετωπίζουν και ένα άλλο σοβαρό πρόβλημα. Σαν να μην έφτανε που χάνουν τη συνδεδεμένη ενίσχυση, έχουν ένα επιπρόσθετο πρόβλημα σε ό,τι αφορά το κάψιμο της καλαμιάς του ρυζιού, για να συνεχίσουν την παραγωγική διαδικασία για την επόμενη χρονιά. Και αυτό γίνεται, επειδή η συγκεκριμένη περιοχή είναι ενταγμένη στο πρόγραμμα «NATURA» και απαγορεύεται η καύση της καλαμιάς. Ζητάμε λύση και γι' αυτό το θέμα. Θα πούμε ότι υπάρχει πραγματικά τρόπος να λυθεί και το πρόβλημα αυτό. Ζητάμε, κύριε Υπουργέ, να δώσετε σήμερα συγκεκριμένες απαντήσεις γι' αυτούς τους παραγωγούς, που αντιμετωπίζουν αυτό το σοβαρό πρόβλημα.
Κύριε Υπουργέ, έχετε τον λόγο για τρία λεπτά.
Κύριε συνάδελφε, όπως και εσείς σωστά είπατε, οι συνδεδεμένες ενισχύσεις προέρχονται από κοινοτικούς πόρους και η κατανομή τους διέπεται από συγκεκριμένους κοινοτικούς κανονισμούς. Δικαιούχοι της συνδεδεμένης ενίσχυσης ρυζιού για το έτος 2015 είναι αγρότες που καλλιεργούσαν ρύζι σε επιλέξιμες εκτάσεις υπό τον όρο ότι παραδίδουν μια συγκεκριμένη ποσότητα ρυζιού σε αγοραστές δημητριακών, μύλους και συνεταιρισμούς αγροτών το αργότερο μέχρι 28-2-2016. Αυτό έλεγε η συγκεκριμένη απόφαση. Όμως, σε εξαιρετικές περιπτώσεις, όπως αυτές καθορίζονται από εθνικές και κοινοτικές διατάξεις, είναι δυνατόν να τροποποιηθεί η ημερομηνία υλοποίησης της συγκεκριμένης κατανομής. Κάτι τέτοιο έγινε με δεδομένο ότι το 2015 είχαμε εκτεταμένες πλημμύρες - της προηγούμενης χρονιάς - σε πολλές περιοχές, που προκάλεσαν την επιμήκυνση της διάρκειας της καλλιεργητικής περιόδου και επηρέασαν κατ' επέκταση την εμπορική περίοδο. Δεύτερον, παρατηρήθηκε μια μείωση των φορέων παράδοσης, διαχείρισης και εμπορίας του συγκεκριμένου προϊόντος λόγω οικονομικής κρίσης. Η δυνατότητα που είχαμε ήταν να δώσουμε μια παράταση μέχρι τις 28-3-2016. Τι συνέβη, τελικά, σε όλη την επικράτεια στην κατανομή των συνδεδεμένων ενισχύσεων του ρυζιού για το 2015; Υπέβαλαν αίτηση έξι χιλιάδες τριακόσιοι εξήντα πέντε γεωργοί, εκ των οποίων τέσσερις χιλιάδες οκτακόσιοι εξήντα οκτώ παρέδωσαν ποσότητα προϊόντος. Την προϋπόθεση της ελάχιστης παράδοσης προϊόντος, δηλαδή τετρακόσια κιλά ανά στρέμμα, πληρούσαν τέσσερις χιλιάδες τετρακόσιοι τρεις γεωργοί. Με τα δεδομένα, λοιπόν, αυτά, του αριθμού των αγροτών που ήταν δικαιούχοι της ενίσχυσης με βάση τις ημερομηνίες και όλες τις προϋποθέσεις και, βεβαίως, την προσπάθεια να απορροφηθεί όλο το ποσό που αντιστοιχούσε σε εθνικό πλαφόν ενίσχυσης του ρυζιού, που ανερχόταν στα 8 εκατομμύρια, έγινε η κατανομή για να εξαντληθεί όλο το ποσό, για να μην απολεσθούν ποσά - όπως αντιλαμβάνεστε όλοι - που αφορούσαν τις συνδεδεμένες ενισχύσεις. Γνωρίζουμε ότι υπήρξαν γεωργοί οι οποίοι δεν καταχωρίσθηκαν από φορείς οριζομύλων, εμπόρους, για τις παραδόσεις τους. Όμως, δεν υπάρχει πλέον δυνατότητα κάλυψής τους από κοινοτικούς πόρους, ούτε βεβαίως από κρατικούς πόρους, δεδομένης της δημοσιονομικής πειθαρχίας που ακολουθεί αυτή την ώρα η χώρα μας. Μου επιτρέπετε, όμως, να σημειώσω ότι ειδικά για την Περιφερειακή Ενότητα Φθιώτιδας υπήρξαν συγκεκριμένοι παραγωγοί από την ευρύτερη περιοχή οι οποίοι πήραν ενισχύσεις. Εκατόν είκοσι τρεις δικαιούχοι από την περιοχή πήραν 152.000 ευρώ. Για το 2016 θα σας πω στη δευτερολογία μου.
Κύριε Μωραΐτη, έχετε τον λόγο.
Κύριε Υπουργέ, το πρόβλημα πάντως δεν είναι αυτό που είπατε, ότι, δηλαδή, δεν έπιασαν το πλαφόν των τρεχουσών κιλών ανά στρέμμα. Το πρόβλημα είναι ότι συγκεκριμένος έμπορας δεν δήλωσε τις ποσότητες που παρέδωσαν αυτοί οι παραγωγοί. Γι' αυτό λέμε ότι δεν είναι δική τους ευθύνη και είναι τεράστια αδικία. Εξάλλου, κύριε Υπουργέ, αυτό δεν συμβαίνει μόνο στην Ανθήλη. Συμβαίνει σε όλη τη χώρα. Υπάρχουν δεκάδες παραγωγοί στην Αιτωλοακαρνανία, στη Θεσσαλονίκη, στις Σέρρες, στην Καβάλα, που έχουν ακριβώς το ίδιο πρόβλημα, δεν πήραν, δηλαδή, συνδεδεμένη επιδότηση. Ακριβώς, λοιπόν, επειδή κάποιες βιομηχανίες ή κάποιοι έμποροι δεν έκαναν εγγραφή έγκαιρα στον ΟΠΕΚΕΠΕ για να γίνουν φορέας συγκέντρωσης, αυτό είχε ως αποτέλεσμα να παρουσιάζονται αυτά τα τεράστια προβλήματα. Και ισχυρίζονται - βέβαια εμείς δεν πιστεύουμε ότι είναι αλήθεια - ότι δεν υπήρχε σχετική ανακοίνωση και δεν είχαν ενημερωθεί. Όμως, το αποτέλεσμα είναι ένα. Τη ζημιά την έχουν πάθει οι συγκεκριμένοι παραγωγοί. Τώρα, κύριε Υπουργέ, εμείς λέμε ότι πρέπει να αρθεί αυτή η αδικία. Κατά τη γνώμη μας δεν ισχύουν όλα αυτά που είπατε, ότι οι συγκεκριμένοι καλλιεργητές δεν έπιασαν το πλαφόν. Απλώς ο έμπορας αυτός - δεν ξέρω για ποιους λόγους - δεν δήλωσε αυτή την παραγωγή. Αναφέρθηκα, κύριε Υπουργέ, και σε ένα μεγάλο πρόβλημα, το οποίο σας ανέφερα κατ' ιδίαν, στα Καμμένα Βούρλα, όπου συμμετείχατε στη σύσκεψη της τοπικής Ένωσης Δήμων και Κοινοτήτων. Πρόκειται για το κάψιμο της καλαμιάς. Είναι πάρα πολύ σοβαρό πρόβλημα με την εξής έννοια: Γνωρίζετε ότι δεν πρέπει αυτή η καλαμιά να ενσωματωθεί το χωράφι, γιατί θα είναι δύσκολη η καλλιέργεια της επόμενης χρονιάς. Υπάρχει εδώ κανονισμός και υπάρχει και υπουργική απόφαση, η 1791/74062, την οποία θα καταθέσω στα Πρακτικά, που λέει καθαρά στο άρθρο 4, παράγραφος 4, ότι μπορεί κατ' εξαίρεση να υπάρχει η καύση της καλαμιάς σε εξαιρετικές περιπτώσεις για τις περιοχές «NATURA», όπου θα υπάρχει η σύμφωνη γνώμη και η άδεια της οικείας Διεύθυνσης Αγροτικής και Κτηνιατρικής Ανάπτυξης καθώς και της Δασικής και της Πυροσβεστικής Υπηρεσίας της περιοχής. Επομένως και για το δεύτερο αίτημα των παραγωγών, στο οποίο δεν απαντήσατε όταν σας συνάντησαν, θέλουμε συγκεκριμένη απάντηση. Κύριε Υπουργέ, θα μου επιτρέψετε, όμως, να αναφερθώ και σε ένα πάρα πολύ σοβαρό πρόβλημα - και θα ζητήσω την ανοχή σας, κυρία Πρόεδρε - που δεν σχετίζεται, βέβαια, με την ερώτηση. Σας μεταφέρω την αγωνία και την οργή χιλιάδων φτωχομεσαίων κτηνοτρόφων που πετσοκόψατε, κύριε Υπουργέ, τις εξισωτικές αποζημιώσεις. Σαν Κομμουνιστικό Κόμμα Ελλάδας σάς το είχαμε πει όταν ήταν η συνάντηση με τον Επίτροπο της Ευρωπαϊκής Ένωσης και μας ειρωνευτήκατε. Μας είπατε ότι δεν υπάρχει τέτοιο ζήτημα. Σας είπαμε ότι θα πετσοκοφτούν οι εξισωτικές αποζημιώσεις, γιατί θα μοιράσετε λίγα παραπάνω χρήματα σε τριπλάσιους παραγωγούς. Κοιτάξτε, κύριε Υπουργέ, οι εξισωτικές αποζημιώσεις δίνονται συγκεκριμένα σε ορεινές, ημιορεινές περιοχές και έχουν στόχο να εξισώσουν το εισόδημα, αυτό το μειονέκτημα που έχουν συγκριτικά με άλλους κτηνοτρόφους σε όλη τη χώρα. Έγιναν περικοπές, κύριε Αποστόλου, από 30% έως 70% στα χρήματα που έπαιρναν την προηγούμενη χρονιά. Ξέρετε, αυτά τα χρήματα ήταν απαραίτητα γι' αυτόν τον κόσμο για την προμήθεια ζωοτροφών. Και μιλάμε για ορεινές περιοχές όπου η πολιτική σας, μαζί με την πολιτική της Ευρωπαϊκής Ένωσης, τους οδηγεί στο βίαιο ξεκλήρισμα. Το πρόβλημα είναι πάρα πολύ σοβαρό. Βέβαια, εμείς δεν θεωρούμε ότι αυτές οι αποζημιώσεις θα έλυναν το πρόβλημα. Ήταν, όμως, μια ανάσα για τους συγκεκριμένους παραγωγούς. Μαζί, λοιπόν, με τη συνδεδεμένη ενίσχυση στο αιγοπρόβειο κρέας, που βάλατε και τότε το πλαφόν - σας είχαμε κάνει και τότε επίκαιρη ερώτηση - τα εκατόν είκοσι κιλά, μαζί με τις τιμές στα αμνοερίφια, που κατρακυλάνε αυτή τη στιγμή, οδηγείτε αυτόν τον κόσμο στο βίαιο ξεκλήρισμα και τους δίνετε τη χαριστική βολή στην εκτατική κτηνοτροφία. Βέβαια, έχετε καθαρό στόχο και εσείς και η Ευρωπαϊκή Ένωση να υπάρχει συγκέντρωση και της κτηνοτροφικής παραγωγής σε λίγα χέρια, σε σταβλισμένες εγκαταστάσεις, σε επιχειρηματικής μορφής τέτοιες εγκαταστάσεις. Εμείς λέμε καθαρά ότι πρέπει να αρθεί αυτή η αδικία σε αυτό τον κόσμο, διαφορετικά η γνώμη μας είναι ότι οι φωχομεσαίοι κτηνοτρόφοι αυτών των περιοχών έχουν έναν δρόμο μπροστά: τον δρόμο του αγώνα για να ανατρέψουν αυτή την πολιτική που τους ξεκληρίζει. Κύριε Υπουργέ, να απαντήσετε για το ζήτημα της εξισωτικής, γιατί θα το βρείτε μπροστά σας. Ετοιμάζονται για κινητοποιήσεις οι κτηνοτρόφοι και έχουν απόλυτα δίκαιο, διότι αυτή τη στιγμή βρίσκονται σε βίαιο ξεκλήρισμα.
Κύριε Υπουργέ, έχετε τον λόγο.
Κύριε συνάδελφε, μετατρέπετε την κοινοβουλευτική επίκαιρη ερώτηση σε επερώτηση. Δεν έχω κανένα πρόβλημα, αν μου το επιτρέπει και το Προεδρείο της Βουλής, να μιλήσουμε όση ώρα θέλετε. Να ξεκαθαρίσουμε, όμως, ένα πράγμα: Πρόκειται για κοινοτικούς πόρους. Εσείς λέτε ότι χρειάζεται περισσότερους ο αγροτικός χώρος. Δεν διαφωνούμε. Όμως, το θέμα είναι ότι έχουμε συγκεκριμένους κοινοτικούς πόρους, τους οποίους διαχειριζόμαστε. Όσον αφορά, λοιπόν, αυτούς τους πόρους, μέσα και από τη διαδικασία των συνδεδεμένων ενισχύσεων, η οποία είναι μια διαδικασία που, τουλάχιστον από τη δική μας πλευρά, την αποδεχόμαστε, διότι μας δίνει τη δυνατότητα να στηρίξουμε συγκεκριμένες πολιτικές δίνοντας πόρους ιδιαίτερους, όπως είναι η συνδεδεμένη ενίσχυση, τα ποσά είναι συγκεκριμένα και αυτά πρέπει να απορροφηθούν. Άρα, βάζοντας αυτές τις προϋποθέσεις και από πλευράς ποσοτήτων και από πλευράς χρόνου, αντιλαμβάνεστε ότι όλα αυτά πρέπει να ολοκληρώνονται. Και ο στόχος μας είναι να μη χάσουμε ούτε ένα ευρώ, όπως συνέβη στην προκειμένη περίπτωση. Και, βέβαια, μη μου πείτε ότι δεν ήξεραν αγρότες, οι παραγωγοί, οι ορυζοπαραγωγοί, γιατί σας ανέφερα και παραδείγματα από τη συγκεκριμένη περιφερειακή ενότητα. Δεν λέω, βέβαια, ότι δεν πνίγονται από το δίκιο τους. Όμως, υπάρχουν προϋποθέσεις τις οποίες δεν μπορούμε να ξεπεράσουμε, διότι αν τις ξεπεράσουμε, αρχίζουν οι έλεγχοι και μπαίνουμε σε άλλες διαδικασίες τις οποίες τρομάξαμε το 2015 και 2016 να αποφύγουμε, δηλαδή μιλάμε για τα πρόστιμα και τους καταλογισμούς. Θα αναφερθώ τώρα στο κομμάτι που θέσατε και που αφορά το κάψιμο των καλαμιών. Επιτρέψτε μου να σας πω ότι δεν είναι μια απλή διαδικασία. Έχει τους κινδύνους της και όπως αντιλαμβάνεστε δεν μπορεί κάθε φορά να μεταφέρουμε ημερομηνίες και να περιμένουμε, είναι οι καιρικές συνθήκες αυτές που μας επιτρέπουν, δεν είναι αυτές. Υπάρχει μια ορισμένη, συγκεκριμένη ημερομηνία, την οποία πρέπει όλοι να τηρούμε για να αποφεύγονται τα χειρότερα. Δεν μπορώ να σας πω τίποτα άλλο. Τώρα, όσον αφορά τις εξισωτικές αποζημιώσεις, είναι ένα θέμα που όντως έχει προκαλέσει αντιδράσεις. Θα πρέπει, όμως, να επαναλάβω ένα πράγμα. Το ποσό είναι συγκεκριμένο. Δεν υπάρχει περίπτωση να χαθεί ούτε ένα ευρώ. Θα πάει στους αγρότες, θα πάει στους κτηνοτρόφους, θα πάει στους κατοίκους περιοχών που έχουν ανάγκη. Από εκεί και πέρα, είναι ένα ζήτημα που αυτή την περίοδο προσπαθούμε, όσο το δυνατόν, μέσα από μια διαδικασία επανεξέτασης, να έρθουμε κυρίως σε μία στόχευση για το ποιους θέλουμε να στηρίξουμε. Διότι πρέπει να ξέρετε ότι ιδιαίτερα με τις συνδεδεμένες ενισχύσεις, τη χρονιά που μας έρχεται, έχουμε αυξήσεις μέχρι επιπέδου διπλασιασμού των συνδεδεμένων ενισχύσεων, ιδιαίτερα για την αιγοπροβατοτροφία, για την κτηνοτροφία. Έχουμε συνδεδεμένες ενισχύσεις στις ζωοτροφές. Αντιλαμβάνεστε ότι χρειάζεται η παρέμβαση, ειδικά στο κόστος ζωοτροφών, που για την κτηνοτροφία μας είναι ένα από τα πιο βασικά προβλήματα και ζητήματα που πρέπει να λύσουμε. Άρα να είστε σίγουρος ότι διαχειριζόμαστε τους συγκεκριμένους πόρους όσο το δυνατόν προς την κατεύθυνση των πολιτικών που θέλουμε να υπηρετήσουμε. Κι αυτές δεν είναι άλλες από τη στήριξη της κοινωνικής συνοχής της υπαίθρου.
Οι ίδιοι πρωταγωνιστές και στην επόμενη ερώτηση. Θα συζητηθεί η έβδομη με αριθμό 164/1-11-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τους Υπουργούς Εσωτερικών και Αγροτικής Ανάπτυξης και Τροφίμων, σχετικά με την αντιμετώπιση των προβλημάτων από τις έντονες βροχοπτώσεις στον Νομό Αιτωλοακαρνανίας. Κύριε Μωραΐτη, έχετε τον λόγο για δύο λεπτά. Θα τηρηθεί απόλυτα ο χρόνος.
Κύριε Υπουργέ, για τις εξισωτικές δεν απαντήσατε. Δεν τις παίρνουν οι κτηνοτρόφοι. Οι κτηνοτρόφοι από 7.000 παίρνουν 2.500 ευρώ και από 4.000 παίρνουν 1.200 ευρώ. Σας άκουσαν οι κτηνοτρόφοι. Τώρα σε ό,τι αφορά τις πλημμύρες στην Αιτωλοακαρνανία: Αν και πέρασε ένας μήνας από τις έντονες βροχοπτώσεις που έπληξαν τον Νομό Αιτωλοακαρνανίας και ιδιαίτερα την ευρύτερη περιοχή του Μεσολογγίου και της Ναυπάκτου, δεν έγινε σχεδόν τίποτα. Εσείς, κύριε Υπουργέ, μετά από δύο μέρες πήγατε στην περιοχή κι εκεί τους είπατε ότι όλα πάνε καλά, θα αρχίσουν άμεσα οι καταγραφές, θα υπάρξουν αποζημιώσεις. Και αν και πέρασε ένας μήνας, όπως σας είπα - γιατί οι πλημμύρες έγιναν στις 21 και 22 Οκτώβρη - δεν έγινε απολύτως τίποτα. Φωτογραφήθηκαν από κάποια συνεργεία στην αρχή, έκαναν κάποιες καταγραφές αλλά στην ουσία δεν έγινε τίποτα. Και ο κ. Σκουρλέτης - που και σε αυτόν απευθύνονταν η ερώτηση - απάντησε την Παρασκευή σε άλλον Βουλευτή του νομού ότι υπάρχει πακτωλός χρημάτων που πηγαίνει στους πληγέντες του Νομού Αιτωλοακαρνανίας και ιδιαίτερα στο Μεσολόγγι. Δεν πήγε ούτε ένα ευρώ, κύριε Αποστόλου. Και απαντήστε ότι λέμε ψέματα. Μόνο 70.000 πήγαν στον Δήμο του Μεσολογγίου, παρ' ότι οι ζημιές είναι τεράστιες, οι καταστροφές είναι τεράστιες, και στην αγροτική παραγωγή και σε ό,τι αφορά οικοσκευές, επαγγελματικές στέγες κ.λπ.. Άρχισαν, δειλά, κάποιες καταγραφές ζημιών. Ιδιαίτερα στον ΕΛΓΑ πάνε με ρυθμούς χελώνας. Και πώς είναι δυνατόν να ανταποκριθούν, όταν στον νομό υπάρχουν μόνο πέντε υπάλληλοι του ΕΛΓΑ; Γιατί, όπως ξέρετε, κύριε Υπουργέ, οι μόνιμοι εργαζόμενοι στον ΕΛΓΑ είναι σε στάση εργασίας εξαιτίας της μείωσης των εκτός έδρας οδοιπορικών. Έτσι, δεν πρόκειται να προχωρήσουν οι καταγραφές. Επίσης, το μεγάλο πρόβλημα υπάρχει στην επαγγελματική στέγη, αλλά και σε άλλες καταστροφές που έγιναν και δεν πήραν ένα ευρώ. Και πανηγύριζε - θα τα πούμε και στη δευτερολογία - και ο τοπικός ΣΥΡΙΖΑ ότι αναστείλατε - λέει - τις πληρωμές σε χρέη προς το δημόσιο και στους δήμους. Το κάνατε και αλλού. Το κάνατε και στην Πελοπόννησο, στο κάνατε στον σεισμό της Λευκάδας και τώρα τα ζητάτε μαζεμένα. Αυτός ο κόσμος αυτή τη στιγμή είναι σε εξαθλίωση κι εσείς του ζητάτε μαζεμένα αυτά τα χρήματα. Κύριε Υπουργέ, επειδή επισκεφθήκατε εσείς προσωπικά την περιοχή, ζητάμε συγκεκριμένες απαντήσεις, γιατί εμείς ξέρουμε ότι ο ΕΛΓΑ δεν καλύπτει και θα πω ποιες ασθένειες δεν καλύπτει. Θα τους πάτε στα ΠΣΕΑ που είναι η «Δευτέρα παρουσία», που είναι μια χρονοβόρα διαδικασία, που έχουμε περιπτώσεις σε άλλους νομούς της χώρας που περιμένουν εδώ και τρία και τέσσερα χρόνια. Θέλουμε, κύριε Υπουργέ, συγκεκριμένη απάντηση για τους πληγέντες στον Νομό Αιτωλοακαρνανίας.
Κύριε Υπουργέ, έχετε τον λόγο. Σας παρακαλώ στον χρόνο σας.
Κύριε συνάδελφε, όπως κι εσείς είπατε, πραγματικά, λίγες ημέρες μετά τις συγκεκριμένες καταστροφικές πλημμύρες επισκέφθηκα την περιοχή, όλες τις πληγείσες περιοχές. Συναντηθήκαμε με φορείς, με τον περιφερειάρχη, με Βουλευτές, με δημάρχους και, πραγματικά, προσπαθήσαμε με την επαφή, να τους δημιουργήσουμε την πεποίθηση ότι είμαστε κοντά τους, όσο μας επιτρέπουν οι δημοσιονομικές δυνατότητες και, βεβαίως, με πλήρη κάλυψη - θα έλεγα - αυτών των ζημιών που καλύπτονται από τον ΕΛΓΑ, να ικανοποιήσουμε τις ανάγκες τους όσο γίνεται γρηγορότερα. Όντως υπάρχει ένα προβλήματα - το αναφέρατε - αυτό που αφορά τους εκτιμητές που απέχουν από το έργο τους. Από την πλευρά μας - το τονίζουμε - καταβάλλουμε μεγάλη προσπάθεια για την επιτάχυνση των διαδικασιών εκτίμησης των συγκεκριμένων ζημιών. Βεβαίως δεν μπορώ να δεσμευθώ όσον αφορά την άμεση επίλυση του προβλήματος της χιλιομετρικής αποζημίωσης των εκτιμητών. Τονίζω για μια ακόμα φορά το δίκαιο του αιτήματός τους. Όμως οι αγρότες θα αποζημιωθούν. Πέραν των μαρτύρων που υπάρχουν, θα χρησιμοποιήσουμε στοιχεία παραγωγής των παρελθόντων χρόνων, που σημαίνει ότι δεν θα χάσει ούτε 1 ευρώ ο αγρότης που δικαιούται αντίστοιχα από την ασφάλισή του στον ΕΛΓΑ. Έχουν διενεργηθεί οι απαραίτητες επισημάνσεις από τις υπηρεσίες του ΕΛΓΑ, έγιναν οι αναγγελίες και υποβλήθηκαν περίπου επτακόσιες δηλώσεις. Βεβαίως το έργο των εκτιμήσεων βρίσκεται σε εξέλιξη, όπως σας είπα, με τα γνωστά προβλήματα του. Ζημιές είχαμε σε ζωικό κεφάλαιο. Σε προβατοειδή είχαμε μια δήλωση και σε μελισσοσμήνη τέσσερις δηλώσεις, όπου το έργο των εκτιμητών έχει ολοκληρωθεί. Από αυτές οι εκτιμήσεις και τα πορίσματα, που εμείς μέσα από τη διαδικασία προσέγγισης - που σας είπα προηγούμενα - θα βγάλουμε, θα αποζημιώσουμε τους αγρότες μέσα από την κάλυψη που υπάρχει από τη συγκεκριμένη ασφάλιση. Όμως, όπως κι εσείς γνωρίζετε, σημειώθηκαν ζημιές και στο δίκτυο και σε αποθηκευμένα προϊόντα, οι καταγραφές των οποίων έχουν ολοκληρωθεί. Για τις ζημιές που δεν καλύπτονται από το ασφάλιστρο του ΕΛΓΑ, θα δημιουργηθεί ένας φάκελος και θα ενταχθούν στα γνωστά ΠΣΕΑ, τις κρατικές ενισχύσεις. Βεβαίως αφού υποβληθεί ο σχετικός φάκελος στην Ευρωπαϊκή Επιτροπή για να εγκριθεί, μετά μέσα από τον κρατικό προϋπολογισμό, από δαπάνες, δηλαδή, που θα εγκριθούν από το Γενικό Λογιστήριο, θα καταβληθούν αντίστοιχα. Επειδή όντως υπήρχε μια καθυστέρηση σε αυτή τη διαδικασία, λόγω του διπλού ελέγχου, ήδη δεν χρειάζεται ο διπλός έλεγχος. Αυτό που κατορθώνουμε όσο περνάει ο καιρός, είναι να συντομεύουμε όσο γίνεται τον χρόνο πληρωμής των συγκεκριμένων ΠΣΕΑ. Απλώς να σας πω ότι ήδη για το πρώτο τρίμηνο του 2016, θα πληρώσουμε τέλος του 2016, όταν αντίστοιχα προηγούμενες χρονιές οι πληρωμές γίνονταν με καθυστέρηση ενάμιση έως δύο χρόνων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Όσον αφορά αυτά που είπατε, τα οποία αναφέρονται σε αρμοδιότητες άλλων Υπουργείων, έχω να σας πω ότι τα ξέρουν οι ήμαρχοι της περιοχής. Κηρύχθηκαν οι συγκεκριμένες περιοχές σε κατάσταση έκτακτης ανάγκης και όλες οι διαδικασίες που προβλέπονται μετά την κήρυξη των συγκεκριμένων περιοχών σε κατάσταση έκτακτης ανάγκης, βεβαίως και θα υλοποιηθούν. Αρκεί και οι φορείς της περιοχής και οι ίδιοι οι αγρότες να κινήσουν τις σχετικές διαδικασίες. Για τα υπόλοιπα θα αναφερθώ στη δευτερολογία μου.
Τον λόγο έχει ο κ. Νικόλαος Μωραΐτης.
Κύριε Υπουργέ, μετά την απάντησή σας οι πληγέντες στην περιοχή πρέπει να ανησυχούν περισσότερο. Πιστεύουμε ότι αυτή η ανησυχία θα μετατραπεί σε οργή, γιατί επί της ουσίας δεν απαντήσατε. Βέβαια είπα ότι η ερώτηση απευθυνόταν και στο Υπουργείο Εσωτερικών, γιατί έχουμε τεράστιες ζημιές. Εδώ πρέπει να τονίσουμε, κύριε Υπουργέ, ότι η παντελής έλλειψη μέτρων αντιπλημμυρικής προστασίας και θωράκισης στην πόλη του Μεσολογγίου είναι τεράστια ευθύνη της Κυβέρνησης. Βεβαίως το ξέρετε καλά το παραμύθι κι εσείς και οι προηγούμενοι. Είπε ο κ. Σκουρλέτης για ακραία καιρικά φαινόμενα. Όχι, κύριε Υπουργέ, ακραία είναι η αντιλαϊκή πολιτική σας, που αφήνει ανοχύρωτο, απροστάτευτο αυτόν τον κόσμο, γιατί είχαμε πλημμύρες και στην Πελοπόννησο και αλλού. Ιδιαίτερα εκεί έγινε η μεγάλη ζημιά, κύριε Αποστόλου, και το ξέρετε, επειδή υπάρχουν αντλιοστάσια - που γίνεται απορρόφηση των νερών και πηγαίνουν σε αγωγούς - τα οποία βγήκαν εκτός λειτουργίας γιατί έπεσε ο κεραυνός και σε κανένα από αυτά τα αντλιοστάσια δεν υπάρχει γεννήτρια και ξέρετε, ένα από αυτά υποβοηθάει τις αλυκές Μεσολογγίου με το αλάτι, όπου έχει τη μεγάλη πλειοψηφία των μετοχών το ελληνικό δημόσιο και ιδιώτης. Αυτά εσείς τα μετακυλίετε στους δήμους. Όχι μόνο δεν τους δίνετε χρήματα αλλά φορτώνετε χαράτσια και στους δημότες για τη λειτουργία αυτών των αντλιοστασίων. Κύριε Υπουργέ, εμείς ξέραμε ότι τέτοια μέτρα και τέτοια έργα είναι μη επιλέξιμα και για τα εθνικά και για τα κοινοτικά προγράμματα, γιατί δεν αφήνουν χρήμα, δεν αφήνουν κέρδη στους μεγαλοκατασκευαστές. Γι' αυτό δεν υπάρχουν έργα τα οποία να προστατεύουν. Οι ζημιές - πρέπει να το τονίσουμε - και σε άλλες περιοχές και στην περιοχή του Μεσολογγίου γίνονται σε φτωχογειτονιές, γιατί εκεί, πραγματικά, υπάρχει παντελής έλλειψη τέτοιων μέτρων. Βέβαια ο Δήμος Μεσολογγίου έκανε μηνυτήρια αναφορά και στην κατασκευάστρια εταιρεία της Ιόνιας Οδού, γιατί ένα μέρος των πλημμυρών έγινε εξαιτίας και των έργων που γίνονται εκεί, όπου δεν προστατεύεται η περιοχή. Βέβαια δίνετε χρήματα σε αυτή την κατεύθυνση και τα μόνα έργα που κάνουν καλά αυτοί είναι τα διόδια, που τα στήνουν μια χαρά, για να χαρατσώνουν τον κόσμο. Γιατί όπως σας είχαμε πει και σε άλλη ερώτηση, το ίδιο έγινε και στον δρόμο Γαργαλιάνοι - Ρωμανού, το ίδιο έγινε και στον δρόμο Τρίπολης - Καλαμάτας, όπου πλημμύρισαν ολόκληρες περιοχές. Επομένως είναι ξεκάθαρο ότι αυτή η πολιτική δεν στοχεύει στο να προστατεύσει τον κόσμο αλλά απεναντίας δημιουργεί προβλήματα. Κύριε Υπουργέ, πρέπει να απαντήσετε - η Κυβέρνηση είναι ενιαία - και όχι να πετάτε το μπαλάκι ο ένας Υπουργός στον άλλον. Εδώ - το αναφέρατε κι εσείς - υπάρχουν οκτακόσιες αιτήσεις στην αγροτική παραγωγή. Είναι περίπου εξήντα αιτήσεις για επαγγελματική στέγη, όπου έχουμε ολοσχερή καταστροφή, έχουμε - δεν θυμάμαι τον ακριβή αριθμό - περίπου τις εκατόν πενήντα αιτήσεις για οικοσκευές. Η περιοχή κηρύχθηκε σε έκτακτη ανάγκη, όμως χρήματα δεν πήρε κανένας μέχρι σήμερα. Εμείς, βέβαια, θεωρούμε ότι δεν πρόκειται να υπάρξουν τέτοια μέτρα. Απευθυνόμενοι στους πληγέντες, λέμε να πάρουν την υπόθεση στα χέρια τους, να διεκδικήσουν λύσεις, που θα ανταποκρίνονται στις πραγματικές ανάγκες, στις πλημμύρες που έχουν υποστεί, γιατί, πραγματικά, ο κόσμος αυτός βρίσκεται σε απόγνωση. Κλείνω με αυτό, κύριε Υπουργέ: Μη μας πείτε και πάλι για αναστολή έξι μηνών. Αυτά είναι πασαλείμματα. Σας είπα πως, όπως και σε άλλες περιοχές, σήμερα έρχονται αυτά τα χρέη μαζεμένα. Εμείς τι ζητάμε με την επίκαιρη ερώτησή μας; Ζητάμε να αφαιρεθούν οι τόκοι, ζητάμε να μην πληρώσουν φέτος δημοτικά τέλη, να μην πληρώσουν τον ΕΝΦΙΑ. Δεν ζητάμε αναστολή. Ζητάμε να υπάρχει κατάργηση, για όσο καιρό θα κάνουν να επουλωθούν οι πληγές σε αυτόν τον κόσμο.
Ορίστε, κύριε Υπουργέ, έχετε τον λόγο.
Κύριε συνάδελφε, υπάρχουν συγκεκριμένες διαδικασίες. Κηρύσσονται οι περιοχές σε κατάσταση έκτακτης ανάγκης, που σημαίνει ότι πληρωμές προς το δημόσιο, προς τις ΔΟΥ, προς ασφαλιστικούς οργανισμούς, μπαίνουν σε μια διαδικασία μεταφοράς - ρύθμισής τους μετά από έξι μήνες. Αν περάσουν οι έξι μήνες και όντως οι επιπτώσεις εξακολουθούν να υπάρχουν, βεβαίως και θα υπάρξει μια αντίστοιχη παράταση της συγκεκριμένης προθεσμίας. Όμως εγώ δεν μπορώ να σας πω περισσότερα πράγματα, ιδιαίτερα για ζητήματα τα οποία δεν άπτονται αυτών που, πραγματικά, συζητάμε. Εμείς συζητάμε σήμερα, τι θα γίνει με τις πληρωμές αυτών οι οποίοι είναι ασφαλισμένοι στον ΕΛΓΑ, τι θα γίνει με τις πληρωμές, οι οποίες δεν καλύπτονται από το αντίστοιχο ασφάλιστρο και σας είπα ότι οι διαδικασίες είναι αυτές. Το ότι υπάρχουν πολλά προβλήματα στον χώρο, βεβαίως το ξέρουμε και βεβαίως προσπαθούμε. Ιδιαίτερα το κομμάτι που αφορά ζημιές από φυσικά φαινόμενα από πυρκαγιές, πλημμύρες κ.λπ., είναι ένα τεράστιο ζήτημα το οποίο πρέπει να επαναπροσεγγίσουμε, διότι δεν έχουμε την αντίστοιχη κάλυψη από πλευράς ασφαλίστρων του ΕΛΓΑ. Ο ΕΛΓΑ, όμως, είναι ένας ανταποδοτικός οργανισμός, που βεβαίως πληρώνει συγκεκριμένες ζημιές και τις συνδέει με ένα συγκεκριμένο ασφάλιστρο. Υπάρχουν ζημιές οι οποίες προκαλούνται, για παράδειγμα, από την κλιματική αλλαγή. Είναι ένα ζήτημα, το οποίο απασχολεί αυτή την ώρα ιδιαίτερα την Ευρωπαϊκή Ένωση, για να δούμε πώς μέσα από μία διαδικασία - σήμερα, αύριο, μεθαύριο - θα μπορέσουμε να βάλουμε και αυτές τις ζημιές, οι οποίες θα ενισχύονται από συγκεκριμένους κοινοτικούς πόρους. Αυτά, όμως, είναι θέματα, που δεν μπορούμε από μόνοι μας να τα κάνουμε χωρίς να υπάρχει μια σχετική απόφαση. Εγώ σας λέω ένα άλλο ζήτημα το οποίο μας απασχολεί ιδιαίτερα αυτή την περίοδο. Έχουμε πολλές ζημιές από πυρκαγιές και στην αγροτική δραστηριότητα. Βεβαίως να καταλάβουμε όλοι ότι μιλάμε για ένα αγροτοδασικό οικοσύστημα το οποίο υφίσταται ζημιές. Δεν είναι μόνο οι ζημιές που υπάρχουν στα δάση, είναι δυστυχώς και οι ζημιές στην αγροτική παραγωγή που είναι πάρα πολύ μεγάλες. Δεν υπάρχει επεισόδιο πυρκαγιάς, που να μην έχει επιπτώσεις στον αγροτικό χώρο. Αυτά είναι ζητήματα που πρέπει οπωσδήποτε να τα δούμε. Εάν αυτά, όμως αντιλαμβάνεστε, τα συνδέσουμε με μια ανταποδοτική παροχή από πλευράς του ασφαλίστρου του ΕΛΓΑ, τότε βρισκόμαστε σε μια άλλη κατάσταση που σημαίνει αύξηση ασφαλίστρων, την οποία δεν μπορεί να την αντέξει ο αγροτικός χώρος. Άρα προσπαθούμε μέσα από την διαδικασία των κρατικών ενισχύσεων - όπως σας προανέφερα - να δούμε πώς μπορούμε έναν χώρο που, πραγματικά, έχει πρόβλημα, να τον στηρίξουμε όσο γίνεται περισσότερο.
Η επόμενη ερώτηση είναι πάλι προς τον κύριο Υπουργό Αγροτικής Ανάπτυξης. Θα συζητηθεί η ενδέκατη με αριθμό 199/14-11-2016 επίκαιρη ερώτηση δεύτερου κύκλου του Βουλευτή Κυκλάδων του Συνασπισμού Ριζοσπαστικής Αριστεράς κ. Νικολάου Συρμαλένιου προς τον Υπουργό Αγροτικής Ανάπτυξης και Τροφίμων, σχετικά με την ανάγκη για λήψη συγκεκριμένων μέτρων για την παράκτια αλιεία. Τον λόγο έχει ο κ. Συρμαλένιος για τρία λεπτά.
Ευχαριστώ, κυρία Πρόεδρε. Κύριε Υπουργέ, υποβάλλω σήμερα μία επίκαιρη ερώτηση σε σχέση με τον χώρο της αλιείας και ειδικότερα σε σχέση με τον χώρο της παράκτιας αλιείας, διότι, πραγματικά, η συντριπτική πλειοψηφία των αλιέων στη χώρα μας, περίπου το 85%, αποτελείται από μικρής κλίμακας παράκτιους αλιείς. Δυστυχώς εξαιτίας των εφαρμοζόμενων πολιτικών των τελευταίων δεκαετιών αλλά και της απουσίας μιας ολοκληρωμένης και σύγχρονης εθνικής αλιευτικής πολιτικής και εξαιτίας της υπεραλίευσης, η οποία έχει παρατηρηθεί τα τελευταία χρόνια, έχουμε μια κακή διαχείριση των ιχθυαποθεμάτων, έχουμε αυξανόμενο κόστος παραγωγής, πτώση των τιμών, αλλά και πάρα πολλές καθημερινές ζημιές που υφίστανται οι αλιείς από τα προστατευόμενα είδη. Όλες αυτές οι αιτίες δημιουργούν μια ασφυκτική κατάσταση στους παράκτιους αλιείς, οι οποίοι σταδιακά οδηγούνται στη συρρίκνωση και τον αφανισμό. Με όλη αυτή την κατάσταση η οποία επικρατεί στο χώρο της νησιωτικής Ελλάδας αλλά και στις ακτογραμμές όπου ζουν πάρα πολλοί άνθρωποι απ' αυτό το επάγγελμα, ρωτάμε τον Υπουργό και το Υπουργείο. Εξετάζει το Υπουργείο να χαράξει μέτρα ριζικής αντιμετώπισης για τα παραπάνω προβλήματα, πρώτον, με την αύξηση των ιχθυαποθεμάτων μέσω δημιουργίας θαλάσσιων προστατευόμενων περιοχών και δεύτερον, με την παροχή αποζημιώσεων για ζημιές από τα προστατευόμενα είδη αξιοποιώντας και υφιστάμενες μελέτες όπως το Πρόγραμμα MOFI, καθώς και τις δυνατότητες που δίνει το νέο Ευρωπαϊκό Ταμείο Θαλάσσιας Αλιείας όπως παραδείγματος χάριν έχει γίνει στην Κύπρο; Δεύτερο ερώτημα: Σκέφτεται το Υπουργείο να προχωρήσει σε νομοθετική ρύθμιση, που να δίνει τη δυνατότητα στους αλιείς να οργανωθούν σε όλα τα επίπεδα, δηλαδή και σε δευτεροβάθμιο επίπεδο, αναγνωρίζοντάς τους ως ξεχωριστό και ειδικό κλάδο του πρωτογενούς τομέα και δίνοντάς τους έτσι τη δυνατότητα, να συμμετάσχουν ενεργά στην εθνική αλιευτική πολιτική; Διότι, όπως ξέρετε, σήμερα σε δευτεροβάθμιο επίπεδο οι αλιείς δεν μπορούν να συγκροτήσουν οργάνωση. Πρέπει να ενταχθούν μαζί με τους κτηνοτρόφους, μαζί με τους υπόλοιπους αγρότες σε ένα δευτεροβάθμιο όργανο και αυτό τους στερεί τη δυνατότητα για απευθείας διεκδίκηση των δικών τους προβλημάτων που, πραγματικά, είναι ξεχωριστά. Ευχαριστώ.
Ευχαριστούμε. Τον λόγο έχει ο κύριος Υπουργός.
Αγαπητέ συνάδελφε, σας ευχαριστώ για την ερώτηση που μου κάνετε, γιατί μου δίνετε το έναυσμα να μιλήσω για την ελληνική αλιεία. Κυρία Πρόεδρε, ζητώ λίγη ανοχή στον χρόνο. Είναι ένας κλάδος ο οποίος αποτελεί τη ραχοκοκαλιά της νησιωτικής Ελλάδας, πυλώνας ανάπτυξης των νησιωτικών και παράκτιων περιοχών και συνδετικός κρίκος της κοινωνικής δομής των νησιών μας. Σας διαβεβαιώ ότι στο Υπουργείο κάνουμε μια συντονισμένη προσπάθεια αυτή την περίοδο για να στηρίξουμε τον κλάδο. Πραγματικά η ορθολογική διαχείριση των ιχθυαποθεμάτων και η προστασία των υδρόβιων πόρων από την υπεραλίευση αποτελούν αυτοσκοπό για τον τομέα της αλιείας στο Υπουργείο. Όσον αφορά στο αναχρονιστικό πλαίσιο που αναφέρατε, θα ήθελα να σας ενημερώσω ότι πολλά από τα βασιλικά και νομοθετικά διατάγματα από τα οποία διέπεται η αλιεία, έχουν τροποποιηθεί, έχουν εκσυγχρονιστεί ή καταργηθεί. Ενδεικτικά να σας αναφέρω ότι στο Υπουργείο ήδη βρίσκεται αυτή την ώρα σε επεξεργασία προεδρικό διάταγμα, το οποίο θα καταργήσει το γνωστό σε όλους στον κλάδο της αλιείας βασιλικό διάταγμα 666/1966. Τόσο σε εθνικό όσο και σε ενωσιακό επίπεδο ο τομέας της αλιείας διέπεται από μία σειρά ρυθμιστικών, διαχειριστικών και διαρθρωτικών μέτρων, που έχουν ως στόχο να καταστήσουν την αλιεία στη χώρα μας βιώσιμη, αειφόρο, με σεβασμό στο περιβάλλον και με γνώμονα τη διασφάλιση του επαγγέλματος όλων των αλιέων. Σύμφωνα με τα προβλεπόμενα στον σχετικό κανονισμό για την αλιεία στη Μεσόγειο, η διενέργειά της με συρόμενα κυκλωτικά αλιευτικά εργαλεία προϋποθέτει την εφαρμογή σχεδίων διαχείρισης εγκεκριμένων από την Ευρωπαϊκή Επιτροπή. Στο πλαίσιο, λοιπόν, συμμόρφωσης προς τη συγκεκριμένη υποχρέωση έχουν θεσπιστεί και τεθεί σε εφαρμογή τα ακόλουθα διαχειριστικά σχέδια: Πρώτον, σχέδιο διαχείρισης για την αλιεία μικρών πελαγικών ειδών γαύρου και σαρδέλας, που διενεργείται από τα γνωστά αλιευτικά εργαλεία γρι - γρι. Δεύτερον, σχέδιο διαχείρισης για τη διενέργεια αλιείας με αλιευτικό εργαλείο δίχτυ τράτας βυθού - είναι το γνωστό που αφορά τις μηχανότρατες - σύμφωνα με το βασιλικό διάταγμα που σας προανέφερα. Τρίτον, παράλληλα το Υπουργείο μας έχει καταθέσει διαχειριστικό σχέδιο για τη διενέργεια αλιείας με το αλιευτικό εργαλείο βιντζότρατα, το οποίο σχέδιο, βεβαίως, προασπίζεται τα ιχθυαποθέματα και την αειφορία και θα λύσει και ένα μεγάλο πρόβλημα που αφορά εκατοντάδες παράκτιους αλιείς, οι οποίοι ταλαιπωρούνται από το 2010, διότι μέχρι σήμερα δεν είχε κατατεθεί ανάλογο διαχειριστικό σχέδιο για να εγκριθεί. Παράλληλα, βεβαίως, σε εθνικό επίπεδο και προς την κατεύθυνση της αειφόρου διαχείρισης έχει θεσπίσει τρεις περιοχές αλιείας ως εθνικές προστατευόμενες περιοχές συνολικής έκτασης είκοσι πέντε χιλιάδων στρεμμάτων, στις οποίες έχουν ποντιστεί τεχνητοί ύφαλοι και υπάρχει πλήρης απαγόρευση της αλιείας, ενώ υπάρχει τριετής επιστημονική παρακολούθηση από το ΙΝΑΛΕ, το γνωστό Ινστιτούτο Αλιευτικής Έρευνας του ΕΛΓΟ - Δήμητρα. Πέραν αυτών έχει εγκριθεί και βρίσκεται σε εξέλιξη η δημιουργία δύο νέων τεχνητών υφάλων από την Περιφέρεια Κεντρικής Μακεδονίας, οι οποίοι, βεβαίως, θα ολοκληρωθούν στην ερχόμενη προγραμματική περίοδο. Έχουμε, επίσης, θεσμοθετήσει τρία εθνικά θαλάσσια πάρκα στις Σποράδες, τη Ζάκυνθο και το Μεσολόγγι, ενώ υπάρχουν σε ισχύ εκατοντάδες τοπικές απαγορεύσεις, οι οποίες υποστηρίζουν την αειφόρο διαχείριση των υπαρχόντων ιχθυαποθεμάτων. Χαρακτηριστικά σας αναφέρω ότι για το αλιευτικό εργαλείο της μηχανότρατας, υπάρχουν τριακόσιες είκοσι οκτώ τοπικές και χρονικές απαγορεύσεις. Τα περί αποζημιώσεων και οργάνωσης των αλιέων θα τα πω στη δευτερολογία μου.
Ευχαριστούμε. Τον λόγο έχει ο κ. Συρμαλένιος.
Κατ' αρχάς να πω ότι χαίρομαι που ο Υπουργός αναφέρει σημαντικά πράγματα και για τον εκσυγχρονισμό του θεσμικού πλαισίου αλλά και για το ξεκίνημα ίδρυσης θαλάσσιων προστατευόμενων περιοχών - και ανέφερε συγκεκριμένα τις Σποράδες, τη Ζάκυνθο και το Μεσολόγγι. Υπάρχει, βέβαια, και το νότιο Αιγαίο, στο οποίο νότιο Αιγαίο ανήκουν οι Κυκλάδες και τα Δωδεκάνησα, όπου εκεί - απ' ό,τι ξέρω και από την εποχή που ήμουν νομαρχιακός σύμβουλος - υπάρχουν συγκεκριμένες μελέτες του Πανεπιστημίου Αιγαίου αλλά και του Πανεπιστημίου Πειραιά για δημιουργία θαλάσσιων προστατευόμενων περιοχών στην ευρύτερη περιοχή της Άνδρου, Τήνου και Γυάρου, όπως και στην περιοχή νότια της Νάξου, όπως και στην περιοχή της Μήλου, όσον αφορά τις Κυκλάδες. Σε αυτές τις περιοχές υπήρχε και σύμφωνη γνώμη των αλιέων, καθώς και των δημάρχων εκείνη την εποχή. Δυστυχώς για διάφορους λόγους αυτά δεν προχώρησαν. Δεν ξέρω ποια είναι η συγκεκριμένη αιτία. Όμως είναι φανερό ότι αυτές οι θαλάσσιες προστατευόμενες περιοχές πρέπει να επεκταθούν και να προχωρήσουν και στην υπόλοιπη Ελλάδα, έχοντας φυσικά τη σύμφωνη γνώμη των φορέων και ειδικότερα αυτών που ζουν από τη θάλασσα, δηλαδή των αλιέων. Σχετικά με τα διαχειριστικά σχέδια προφανώς είναι έτσι όπως τα είπατε, για τον γαύρο, τη σαρδέλα, για τις μηχανότρατες, βιτζότρατες κ.λπ.. Όμως εδώ πρέπει να δούμε ότι, κακά τα ψέματα, οι άνθρωποι οι οποίοι ασχολούνται με αυτού του τύπου την αλιεία, είναι μια μικρή μειοψηφία σε σχέση με το σύνολο των αλιέων της χώρας. Εάν δεν κάνω λάθος, οι αλιείς της χώρας είναι περίπου δεκαπέντε χιλιάδες, εκ των οποίων το 85% είναι παράκτιοι αλιείς. Αυτούς πρέπει να προστατεύσουμε, κυρίως, χωρίς να υποβαθμίσω τις άλλες κατηγορίες. Πρέπει να προστατεύσουμε αυτούς, κυρίως, γιατί αποτελούν τον κύριο όγκο. Είναι αυτοί οι οποίοι ζουν απ' αυτό το επάγγελμα, είναι δηλαδή κατά κύριο επάγγελμα ψαράδες και τίποτα άλλο. Αυτή τη στιγμή αυτοί οι άνθρωποι συμπιέζονται, πραγματικά , από όλες αυτές τις αιτίες. Βεβαίως κύρια αιτία είναι η μείωση των ιχθυαποθεμάτων, η μείωση των οποίων έχει γίνει δυστυχώς και από τα εργαλεία τα οποία χρησιμοποιήθηκαν από ορισμένες άλλες κατηγορίες αλιέων και γι' αυτόν τον λόγο δεν μπορεί να υπάρξει και μια καλή συνεργασία μεταξύ τους. Τελειώνοντας θέλω να πω ότι θα πρέπει να δείτε με ανοικτό μυαλό και ανοικτή καρδιά το θέμα της δημιουργίας δευτεροβάθμιων οργανώσεων των αλιέων. Δεν μπορεί ένας ψαράς να εξομοιώνεται με τον κτηνοτρόφο. Βεβαίως είναι πρωτογενής παραγωγή και βεβαίως η πρωτογενής παραγωγή αποτελεί αυτό που θέλουμε και εμείς, δηλαδή βασικό μοχλό της παραγωγικής ανάπτυξης της χώρας. Έχει τεράστια περιθώρια η χώρα, για να αναπτυχθεί η πρωτογενής παραγωγή. Όμως οι ψαράδες αποτελούν μια πολύ ειδική κατηγορία, η οποία πρέπει να αναγνωριστεί σαν τέτοια και με αυτή την έννοια πρέπει το θεσμικό πλαίσιο που θα φτιάξει το Υπουργείο - και ελπίζουμε να το φτιάξει γρήγορα - να βοηθήσει, για να οργανωθούν αυτοί οι άνθρωποι. Ξέρετε πολύ καλά ότι έχουν έρθει στο γραφείο σας απ' όλη την Ελλάδα αλιείς, οι οποίοι δεν μπορούν να συνεννοηθούν μεταξύ τους, από τον Έβρο μέχρι την Κρήτη. Αυτό είναι αποτέλεσμα της ανυπαρξίας μιας δευτεροβάθμιας ομοσπονδίας, που θα μπορούσε να συμπεριλάβει όλο αυτόν τον χώρο. Ευχαριστώ.
Κύριε Υπουργέ, έχετε τον λόγο.
Κύριε συνάδελφε, σχετικά με το θέμα της οργάνωσης των αλιέων υπάρχει το βασικό πλαίσιο του ν.4384/2016, το οποίο αφορά τους συνεταιρισμούς, τις ομάδες παραγωγών, τις οργανώσεις παραγωγών. Εκεί, όμως, υπάρχει μία ιδιαιτερότητα, όσον αφορά την κάλυψη δαπανών λειτουργίας και ιδιαίτερα μέσα από πόρους της Ευρωπαϊκής Επιτροπής και το Πρόγραμμα Αγροτικής Ανάπτυξης, που μπορούμε να έχουμε για τις συγκεκριμένες οργανώσεις μέχρι το ποσό των 100.000 ευρώ για πέντε χρόνια, το οποίο θα καλύψει όλες τις δαπάνες λειτουργίας και, κυρίως, θα κάνει πιο επωφελή τη λειτουργία των συγκεκριμένων ομάδων παραγωγών. Είναι ένα ζήτημα, το οποίο και οι ίδιοι οι αλιείς πρέπει να το επιδιώξουν. Από εκεί και πέρα υπάρχει η δυνατότητα του ν.1650/1986, που μπορούν να οργανωθούν οι συγκεκριμένοι άνθρωποι και, κυρίως, είναι θέμα δικό τους, το πώς θα μπορέσουν να μαζευτούν γύρω από τον κλάδο που υπηρετούν. Αναφερθήκατε στην παράκτια αλιεία. Όντως, παρά τις προσπάθειες που έχω κάνει να συναντηθούμε και να έχουμε μια συνολική προσέγγιση, αρχίζουμε «η παράκτια αλιεία, η μέση αλιεία, οι μηχανότρατες» και δεν τα έχουμε καταφέρει. Είναι μεγάλο το πρόβλημα. Ήδη αυτή την ώρα ετοιμάζουμε νομοθετική ρύθμιση, όσον αφορά γενικά τον αλιευτικό χώρο. Αύριο μεθαύριο θα έχουμε συναντήσεις, χωριστές συναντήσεις και είναι ένα πρόβλημα αυτό. Αντιμετωπίσαμε, το ξέρετε, και αντιμετωπίζει η χώρα μας το μεγάλο ζήτημα της λειτουργίας του ερασιτεχνισμού. Θα επαναφέρουμε την πρόθεσή μας να μπει κάποια τάξη στους ερασιτέχνες αλιείς, διότι αυτή την ώρα που είναι και μια ώρα δημοσιονομικής και οικονομικής κρίσης, πάρα πολύς κόσμος, ιδιαίτερα στα μικρά νησιά ασχολείται με την αλιεία ερασιτεχνικά. Αντιλαμβάνεσθε ότι είναι δύσκολο για μας να πούμε να μην πάει κάποιος να βγάλει το μεροκάματό του, αλλά την ίδια ώρα πρέπει να μπει και κάποια τάξη στο συγκεκριμένο ζήτημα. Υπάρχουν ζητήματα, λοιπόν, που είναι ανοικτά, όπως ανοικτό είναι το ζήτημα που αναφέρατε και εσείς στην ερώτησή σας, το οποίο αφορά ιδιαίτερα τις αποζημιώσεις που όντως συμβαίνουν στον κλάδο της αλιείας. Αυτά, όμως, θα πρέπει να συμβούν μέσα από μια διαδικασία ασφάλισης μέσα από τον ΕΛΓΑ, που είναι ένα ταμείο που καλύπτει συνολικά τον αγροτικό χώρο, για να δούμε πώς θα μπορέσουμε να καλύψουμε και τις συγκεκριμένες ζημιές. Τονίζω πάντως για μία ακόμη φορά ότι επειδή ο κλάδος της αλιείας ήταν ένας κλάδος ο οποίος περπατούσε από Υπουργείο σε Υπουργείο, αυτή την ώρα στο Υπουργείο Αγροτικής Ανάπτυξης κάνουμε μια μεγάλη προσπάθεια, να μπορέσουμε να τον εντάξουμε στον πρωτογενή τομέα της χώρας μας και βεβαίως το ΕΠΑΛΘ της επόμενης περιόδου που είναι πάρα πολύ σημαντικό και από πλευράς ποσού, αλλά και από πλευράς δραστηριοτήτων που θέλουμε για τον αλιευτικό χώρο, πιστεύουμε ότι θα βρει καλύτερες μέρες μπροστά του.
Προχωρούμε στη συζήτηση της δωδέκατης με αριθμό 202/14-11-2016 επίκαιρης ερώτησης δεύτερου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με τις καταστροφές στην αγροτική παραγωγή από τις βροχοπτώσεις - χαλαζοπτώσεις - πλημμύρες στον Νομό Τρικάλων. Θα απαντήσει πάλι ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου. Τον λόγο έχει ο ΣΤ΄ Αντιπρόεδρος της Βουλής κ. Γεώργιος Λαμπρούλης για δύο λεπτά.
Ευχαριστώ, κυρία Πρόεδρε. Οι έντονες και συνεχείς βροχοπτώσεις στον Νομό Τρικάλων αλλά και οι χαλαζοπτώσεις, όπως και οι πλημμύρες, μετά από αυτά τα έντονα καιρικά φαινόμενα που επικράτησαν τόσο στην αρχή της καλλιεργητικής περιόδου - την άνοιξη - όσο και στη συνέχεια στη διαδικασία συγκομιδής της παραγωγής και ειδικά τους μήνες Σεπτέμβρη και Οκτώβρη, είχαν ως αποτέλεσμα όχι μόνο τη μείωση της παραγωγής αλλά και την υποβάθμιση της παραγωγής, ενώ σε πολλές περιπτώσεις οι παραγωγοί δεν πρόλαβαν να συλλέξουν την παραγωγή τους, με αποτέλεσμα αυτή να σαπίζει ή να έχει σαπίσει πλέον στα χωράφια. Τα ερωτήματα προς το αντίστοιχο Υπουργείο Αγροτικής Ανάπτυξης και στον Υπουργό, κυρία Πρόεδρε, έχουν να κάνουν πρώτον, με την ολοκλήρωση των εκτιμήσεων από τον ΕΛΓΑ και βεβαίως το να προχωρήσει άμεσα στις αποζημιώσεις. Το δεύτερο από τα ερωτήματα είναι το τι μέτρα θα πάρει το Υπουργείο στην κατεύθυνση ελάφρυνσης των όποιων υποχρεώσεων έχουν οι αντίστοιχοι παραγωγοί στην περιοχή του Νομού Τρικάλων, σε ό,τι αφορά τις οφειλές τους, τις υποχρεώσεις τους προς το δημόσιο, στις τράπεζες και τα ασφαλιστικά ταμεία. Το τρίτο έχει να κάνει με την αναγκαιότητα των εγγειοβελτιωτικών έργων που την έχουμε αναδείξει και με άλλη ερώτηση - την άνοιξη, με τις πρώτες πλημμύρες τότε και τις βροχοπτώσεις για τον Νομό Τρικάλων - και που έχουν ανάγκη όχι μόνο στο Νομό Τρικάλων, αλλά αν θέλετε και σε όλη την επικράτεια. Γεγονός για το οποίο οι αγρότες πληρώνουν, σημειωτέον, στους ΤΟΕΒ, στο ΓΟΕΔ κ.λπ.. Αυτό, όμως, μπορούμε να το πούμε και στη δευτερολογία. Το τέταρτο είναι το γνωστό ζήτημα με τον ΕΛΓΑ, το ποιες ζημίες αποζημιώνει και ποια προϊόντα, ζήτημα το οποίο επανειλημμένως εμείς το αναδεικνύουμε με ερωτήσεις. Είναι σε γνώση και της παρούσας Κυβέρνησης και της παρούσας πολιτικής ηγεσίας του Υπουργείου Αγροτικής Ανάπτυξης, όπως και των προηγούμενων. Βεβαίως σε αυτή την κατεύθυνση εμείς λέμε ότι θα πρέπει να αλλάξει ο κανονισμός και να αποζημιώνονται όλα τα αγροτικά αλλά και κτηνοτροφικά προϊόντα από ζημιές οποιασδήποτε μορφής. Ευχαριστώ, κυρία Πρόεδρε.
Κύριε Υπουργέ, έχετε τον λόγο.
Κύριε συνάδελφε, για τις συγκεκριμένες ζημιές έχουν διενεργηθεί οι απαραίτητες επισημάνσεις, έγιναν αναγγελίες και υποβλήθηκαν περίπου τρεις χιλιάδες δηλώσεις. Το έργο των εκτιμήσεων είναι σε εξέλιξη. Περίπου το 60% έχει γίνει και συνεχίζεται. Ξέρετε, αναφέρθηκα προηγουμένως στο μεγάλο πρόβλημα που έχουμε με την αποχή των εκτιμητών. Όμως θέλω να επαναλάβω για μια ακόμη φορά ότι ο ΕΛΓΑ θα καλύψει στο σύνολό τους τις αποζημιώσεις και βεβαίως μέσα από τη διαδικασία καταβολής εφόσον είναι ασφαλιστικά ενήμεροι οι συγκεκριμένοι παραγωγοί - μάλιστα επειδή αφορά την καλλιεργητική περίοδο, την περίοδο που τελειώνει τέλος του 2016- όσοι δεν έχουν καταφέρει να ανταποκριθούν έγκαιρα στο ασφάλιστρό τους, μπορούν να έρθουν σε επαφή με τον ΕΛΓΑ και μέσα από μια διαδικασία μιας προκαταβολής και μιας ρύθμισης να αντιμετωπιστεί το συγκεκριμένο ζήτημα. Όπως γνωρίζετε, όλες αυτές οι ζημιές θα καλυφθούν. Όμως, ζημιές για τις οποίες δεν υπάρχει αντίστοιχη κάλυψη από ασφάλιστρο, θα μπούμε στην γνωστή διαδικασία, ως ΠΣΕΑ. Δεν χρειάζεται να επαναλάβω κάτι, το οποίο έχω πει πολλές φορές. Και βεβαίως, αν μπορέσουμε ζημιές οι οποίες αφορούν ιδιαίτερα αποκαταστάσεις παγίων να τις εντάξουμε στο Πρόγραμμα Αγροτικής Ανάπτυξης στο Μέτρο 4, θα είναι πάρα πολύ θετικό, γιατί το συγκεκριμένο ποσό που παίρνουμε κάθε χρόνο, που μας δίνει τη δυνατότητα κάθε χρόνο η Ευρωπαϊκή Επιτροπή για ενισχύσεις, για αποζημιώσεις μέσα από τον κρατικό προϋπολογισμό, δεν ξεπερνά τα 15 εκατομμύρια ευρώ. Και επειδή η φετινή χρονιά ήταν πάρα πολύ δύσκολη θα προσπαθήσουμε όσο το δυνατόν ένα μέρος αυτών των ζημιών να τις εντάξουμε στο συγκεκριμένο Πρόγραμμα Αγροτικής Ανάπτυξης για να μπορέσουμε να καλύψουμε το σύνολο των αποζημιώσεων που χρειάζεται ο χώρος. Όσον αφορά στα ζητήματα, που έχουν σχέση με άλλα Υπουργεία, σας είπα και το επαναλαμβάνω, έχει και για την περιοχή των Τρικάλων εκδοθεί η σχετική απόφαση από το Υπουργείο Οικονομικών, που προβλέπει τις απαλλαγές, προβλέπει τις διευκολύνσεις, που γίνονται σε αυτές τις περιπτώσεις, που έχουν πληγεί από μια θεομηνία, δηλαδή, περιοχές που κηρύσσονται σε κατάσταση έκτακτης ανάγκης. Όσον αφορά, βεβαίως, τα αναγκαία αντιπλημμυρικά έργα, που αφορούν γενικότερα την ορθολογική διαχείριση των υδάτινων πόρων, το Υπουργείο Αγροτικής Ανάπτυξης μέσα από το νέο πρόγραμμα που αφορά ένα συγκεκριμένο μέτρο, θα προσπαθήσει να εντάξει και ζημιές που μπορούν να αποκατασταθούν μέσα στο συγκεκριμένο πρόγραμμα, μέσα στις επενδυτικές δαπάνες, που προέρχονται από το Πρόγραμμα Αγροτικής Ανάπτυξης.
Κύριε Λαμπρούλη, έχετε τον λόγο.
Ευχαριστώ, κυρία Πρόεδρε. Κύριε Υπουργέ, ένα - ένα τα θέματα, τουλάχιστον αυτά που βάζουμε εμείς στην ερώτηση. Είπατε προηγουμένως για το Υπουργείο Οικονομικών. Ποια αναστολή; Δεν δίνει καμμία τέτοια αναστολή και ούτε αναφέρεται κανένα έγγραφο του Υπουργείου Οικονομικών περί αναστολής. Πάγωμα ενδεχομένως - όπως θέλετε πείτε το, για να είμαστε ακριβείς - για ένα χρονικό διάστημα, ναι. Όμως, αυτά είναι απαιτητά, δηλαδή με τη λήξη του χρονικού διαστήματος, που δίνει το Υπουργείο Οικονομικών, είναι απαιτητά. Είπατε ότι έχει εκτιμηθεί το 60%. Βαδίζουμε προς το τέλος του Νοέμβρη, τα έξοδα τρέχουν, στα αγροτικά σε ό,τι αφορά τη νέα καλλιεργητική περίοδο και τα αγροεφόδια που θα πρέπει οι αγρότες να αγοράζουν και να εφοδιαστούν οι ανάγκες των οικογενειών τους, των παιδιών τους, των ιδίων τρέχουν, οι φόροι, τα χαράτσια τρέχουν, είναι απαιτητά. Τι θα γίνει με όλα αυτά; Τι θα γίνει με τα δάνεια, όσοι έχουν στις τράπεζες, που η πλειοψηφία έχει; Σε αυτή την κατεύθυνση τι θα γίνει; Ωραία, θα περάσει το τρίμηνο, το τετράμηνο, το εξάμηνο ενδεχομένως που δίνει το Υπουργείο Οικονομικών. Μετά τι θα απογίνουν; Πότε θα ολοκληρωθεί συγκεκριμένα και το υπόλοιπο 40% των εκτιμήσεων; Είναι κοροϊδία και εμπαιγμός αυτό που γίνεται με τον ΕΛΓΑ. Δεν λέω ότι γίνεται τώρα. Γινόταν χρόνια πριν. Γιατί η ιστορία επαναλαμβάνεται. Κάθε χρόνο τα ίδια. Δηλαδή, έχεις τους αγρότες, οι οποίοι πληρώνουν ασφάλιστρα περίπου 170 με 175 εκατομμύρια ευρώ τον χρόνο. Ναι ή όχι; Ναι. Γίνονται καταστροφές από πλημμύρες και από άλλους παράγοντες. Αναγκάζονται, για να έρθουν οι εκτιμητές του ΕΛΓΑ στο χωράφι τους και στη γη τους και να κάνουν την εκτίμηση, να πληρώσουν και από πάνω την αίτηση: ένα ευρώ το στρέμμα, δέκα λεπτά το δέντρο. Είναι έτσι ή δεν είναι; Είναι. Εμείς είμαστε κατηγορηματικά αντίθετοι σε αυτό. Όπως ήμασταν κατηγορηματικά αντίθετοι και στον νόμο του 2010, 2011- πότε ψηφίστηκε - για την αύξηση των χαρατσιών, των ασφαλίστρων δηλαδή, στον ΕΛΓΑ, έτσι είμαστε αντίθετοι και στο να καταβάλουν αυτό το ένα ευρώ ανά στρέμμα οι αγρότες και αντίστοιχα για τα δέντρα για τις καταστροφές που παθαίνει η παραγωγή τους, προκειμένου να κάνουν αίτηση, για να μπορέσει ο ΕΛΓΑ να πάει. Πότε; Ποιος ΕΛΓΑ; Ο υποστελεχωμένος με τους εκτιμητές, οι οποίοι, όπως γνωρίζετε πολύ καλά και εσείς και όλοι σε αυτήν την Αίθουσα αλλά και όχι μόνο, δεν πηγαίνουν ή τέλος πάντων δικαίως καταθέτουν τις διαμαρτυρίες τους, διότι δεν καλύπτονται τα έξοδα μεταφορά τους για να πάνε στο χωράφι. Δεν είναι όλες οι αγροτικές περιοχές επίπεδες σε έναν κάμπο. Χρειάζεται να ανεβείς και βουνά, χρειάζεται να πας και σε πιο απομακρυσμένες περιοχές κ.λπ.. Άρα, εμείς λέμε ότι θα πρέπει να ολοκληρωθούν αμέσως, κύριε Υπουργέ, οι εκτιμήσεις και βεβαίως να προχωρήσει άμεσα η Κυβέρνηση στην καταβολή των αποζημιώσεων - των δίκαιων εμείς λέμε αποζημιώσεων - στο 100% των ζημιών. Δείτε τώρα. Πληρώνουν ή δεν πληρώνουν οι αγρότες ανά στρέμμα κιόλας στους ΓΟΕΒ για έργα εγγειοβελτιωτικά; Εγώ δεν σας λέω για τα αντιπλημμυρικά, γιατί ξέρουμε στην περιοχή μας ότι είναι μη επιλέξιμα αυτά τα έργα, τα ευρύτερα αντιπλημμυρικής προστασίας. Διότι δεν συμφέρει τους μεγάλους επιχειρηματικούς ομίλους που θέλουν να επενδύσουν και στον κατασκευαστικό τομέα, να πάρουν να φτιάξουν τέτοια έργα. Αυτά είναι μη επιλέξιμα, ακόμη και στα προγράμματα της Ευρωπαϊκής Ένωσης, βεβαίως, είτε του νέου είτε του παλιού ΕΣΠΑ κ.λπ.. Όμως, ακόμα και σε αυτή την περίπτωση που πληρώνουν οι αγρότες, δεν έχουν τα στοιχειώδη έργα υποδομής. Αναφέρομαι στα εγγειοβελτιωτικά έργα. Το τονίζω. Δεν το ανοίγω στο σύνολο των αντιπλημμυρικών έργων, που είναι σημαντικά και αυτά. Όμως στη συγκεκριμένη περίπτωση που πληρώνουν, και πάλι πνίγεται η γη τους με τις πρώτες πλημμύρες, διότι δεν υπάρχουν τα αντίστοιχα έργα ή όσα υπάρχουν δεν υποστηρίζονται επαρκώς ή δεν τα φροντίζουν όπως θα έπρεπε να τα φροντίζουν. Είναι κοροϊδία, επίσης, τα ΠΣΕΑ. Το γνωρίζετε πολύ καλά. Είναι ελάχιστα τα κονδύλια και πάντα υπό την έγκριση της Ευρωπαϊκής Ένωσης. Είναι ψίχουλα μπροστά στις τεράστιες ανάγκες των αγροτών αλλά και των ζημιών, αν θέλετε, είτε από φυσικές είτε από άλλες αιτίες. Ευχαριστώ, κυρία Πρόεδρε.
Ο κύριος Υπουργός έχει τον λόγο.
Κύριε συνάδελφε, το Υπουργείο Οικονομικών, όπως σας είπα, έχει εκδώσει σχετική απόφαση μέσα από την οποία δίνεται η παράταση κατά έξι μήνες της πληρωμής των οφειλών, οι οποίες βεβαίως μπορούν να τακτοποιηθούν σε δόσεις - μέχρι είκοσι τέσσερις μηνιαίες δόσεις - και αν υπάρξει ανάγκη, όταν λήξει η συγκεκριμένη χρονική περίοδος για παράταση, υπάρχει μια τέτοια δυνατότητα. Αυτά όσον αφορά τις υποχρεώσεις προς το δημόσιο, ασφαλιστικούς οργανισμούς κ.λπ.. Αναφερθήκατε στο ότι όντως η εκτίμηση, όπως σας είπα και εγώ, έχει ολοκληρωθεί στο 60%. Για το υπόλοιπο θα καταβάλουμε προσπάθεια, επειδή υπάρχουν και οι απαραίτητοι μάρτυρες. Όμως, ακόμη και σε αυτή την περίπτωση, επαναλαμβάνω ότι θα αποζημιωθούν οι αγρότες, γιατί ξέρουμε ποιες είναι αυτές οι καλλιέργειες που επλήγησαν και, βεβαίως, ξέρουμε τι αντίστοιχες αποδόσεις έχουν. Είναι στοιχεία τα οποία θα χρησιμοποιήσουμε, αλλά αυτή την ώρα εμείς εξακολουθούμε να επιμένουμε ότι πρέπει οι εκτιμητές να αντιληφθούν και αυτοί τις δυσκολίες που αντιμετωπίζουν, για να συνεχίσουν. Έχουν δίκιο στο αίτημά τους. Δεν μπορούμε αυτή τη στιγμή, για πολλούς λόγους τους οποίους έχουμε αναφέρει, να το ικανοποιήσουμε. Όσον αφορά την τροποποίηση του ΕΛΓΑ, βεβαίως και πρέπει να δούμε πώς ο ΕΛΓΑ θα μπορέσει να αντιμετωπίσει και άλλες ζημιές και άλλους κινδύνους που υπάρχουν στην αγροτική παραγωγή, οι οποίοι δεν είχαν προβλεφθεί. Αλλά για όλα αυτά βεβαίως χρειάζονται αντίστοιχες αναλογιστικές μελέτες, όπως ζημιές εξαιτίας ακραίων καιρικών φαινομένων, ζημιές από την κλιματική αλλαγή, ζημιές όπως σας είπα προηγούμενα που προκαλούνται στο φυσικό περιβάλλον από πυρκαγιές. Είναι ζητήματα τα οποία μας απασχολούν και τα οποία βεβαίως θα εξετάσουμε. Όσον αφορά αυτό που αναφερθήκατε για τα εγγειοβελτιωτικά έργα, έχουμε το Πρόγραμμα Αγροτικής Ανάπτυξης μπροστά μας και μας δίνει δυνατότητες. Σήμερα από εθνικούς πόρους, όπως αντιλαμβάνεστε, δεν μπορούμε να καλύψουμε αντίστοιχες δαπάνες. Θα προσπαθήσουμε, λοιπόν, επειδή μας δίνει και τη δυνατότητα το Πρόγραμμα Αγροτικής Ανάπτυξης να χρησιμοποιούμε πόρους για αποκαταστάσεις ζημιών για να μπορέσουμε όσο το δυνατόν να έχουμε καλύτερα αποτελέσματα σε έναν χώρο που έχει όντως προβλήματα. Αλλά αυτή την ώρα, όπως αντιλαμβάνεστε, είναι τέτοια η δημοσιονομική κρίση που πολλά ζητήματα προτεραιότητας για εμάς δεν μπορούν να ικανοποιηθούν.
Ευχαριστούμε τον Υπουργό Αγροτικής Ανάπτυξης για τις τέσσερις ερωτήσεις που ολοκλήρωσε. Πριν δώσω τον λόγο στον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης για να απαντήσει σε δυο ερωτήσεις που του έχουν υποβληθεί, θα ήθελα να ανακοινώσω γρήγορα τις ερωτήσεις που δεν θα συζητηθούν. Λόγω κωλύματος του ερωτώντος Βουλευτή δεν θα συζητηθεί η δέκατη πέμπτη με αριθμό 197/11-11-2016 επίκαιρη ερώτηση δεύτερου κύκλου του Βουλευτή Σερρών της Ένωσης Κεντρώων κ. Αναστασίου Μεγαλομύστακα προς τον Υπουργό Αγροτικής Ανάπτυξης και Τροφίμων, σχετικά με το πρόβλημα της αύξησης του πληθυσμού των αδέσποτων ζώων στη χώρα μας. Δεν θα συζητηθεί λόγω κωλύματος της ερωτώσας Βουλευτού η δέκατη έβδομη με αριθμό 45/5-10-2016 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τις σοβαρότατες ελλείψεις προσωπικού και χρηματοδότησης στο Εθνικό Κέντρο Αποκατάστασης. Δεν θα συζητηθεί λόγω απουσίας του αρμοδίου Υπουργού στο εξωτερικό η πρώτη με αριθμό 212/15-11-2016 επίκαιρη ερώτηση πρώτου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, σχετικά με την αξιοποίηση του Ολυμπιακού Σκοπευτηρίου στο Μαρκόπουλο Αττικής. Ο κ. Γεώργιος Βασιλειάδης απουσιάζει στο εξωτερικό. Επίσης, λόγω απουσίας του Υπουργού Υγείας κ. Ανδρέα Ξανθού, δεν θα συζητηθεί η δέκατη τρίτη με αριθμό 192/10-11-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την ένταξη του εμβολίου για τη μηνιγγίτιδα Β στο Εθνικό Πρόγραμμα Εμβολιασμών. Επίσης, κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα. Ο Υπουργός Οικονομικών κ. Ευκλείδης Τσακαλώτος κατέθεσε τα παρακάτω σχέδια νόμου: «Για την κύρωση του απολογισμού του κράτους οικονομικού έτους 2015» και «Για την κύρωση του ισολογισμού του κράτους του οικονομικού έτους 2015». Παραπέμπονται στην επιτροπή του απολογισμού και του γενικού ισολογισμού του κράτους και ελέγχου της εκτέλεσης του προϋπολογισμού του κράτους. Τώρα θα συζητηθεί η τρίτη με αριθμό 198/11-11-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις ασφαλιστικές διευκολύνσεις επιχειρήσεων, εργοδοτών ή ασφαλισμένων των Δήμων της Ιεράς Πόλεως Μεσολογγίου και Ναυπακτίας λόγω των φυσικών καταστροφών στις 21 και 22-10-2016. Κύριε Κωνσταντόπουλε, έχετε τον λόγο για δυο λεπτά.
Κυρία Πρόεδρε, θα ήθελα να εκφράσω τα θερμά μου συλλυπητήρια στην οικογένεια του πρώην Προέδρου της Δημοκρατίας του εκλιπόντος Κωστή Στεφανόπουλου. Άλλωστε είναι απώλεια για όλους μας. Το ήθος του, η αξιοπρέπειά του, η συνέπειά του, η σοβαρότητά του και η ευρυμάθειά του ήταν κάτι που τον έκανε να ξεχωρίζει.
Μιλήσαμε στην έναρξη της συνεδρίασης για τον εκλιπόντα. Ευχαριστούμε.
Κύριε Υπουργέ, μετά τα ακραία φυσικά φαινόμενα, τις έντονες βροχοπτώσεις και τις πλημμύρες που σημειώθηκαν στις 21 και 22 Οκτωβρίου στην Αιτωλοακαρνανία και ιδιαίτερα στον Δήμο Ι.Π. Μεσολογγίου και στον Δήμο Ναυπακτίας, τεράστια προβλήματα έχουν ανακύψει για τους επαγγελματίες, τους αγρότες, τους πολίτες, οι οποίοι βρίσκονται όλοι σε απόγνωση. Κινδύνευσαν άνθρωποι, περιουσίες χάθηκαν, νοικοκυριά καταστράφηκαν. Οι περιοχές αυτές κηρύχθηκαν σε κατάσταση έκτακτης ανάγκης. Μάλιστα, με τις υπ' αριθμ. 1159/2016 και 1160/2016 αποφάσεις του Αναπληρωτή Υπουργού Οικονομικών δόθηκε παράταση και αναστολή καταβολής βεβαιωμένων φορολογικών οφειλών φυσικών προσώπων και οντοτήτων που έχουν την κύρια κατοικία τους ή την έδρα τους στις ανωτέρω περιοχές. Ωστόσο, δεν υπήρξε καμμία μέριμνα εκ μέρους του Υπουργείου Εργασίας για παροχή διευκολύνσεων σχετικά με τις ασφαλιστικές εισφορές. Είναι απορίας άξιο ότι δεν δόθηκαν τέτοιου είδους διευκολύνσεις, παρ' ότι δόθηκαν σε άλλες περιοχές της χώρας, οι οποίες πρόσφατα αντιμετώπισαν αντίστοιχα ακραία φυσικά φαινόμενα. Να θυμίσω δική σας απόφαση στις 25 Οκτωβρίου για αντίστοιχες περιοχές. Κύριε Υπουργέ, οι πολίτες του Δήμου Μεσολογγίου και του Δήμου Ναυπακτίας ήρθαν σε αντικειμενική δυσπραγία λόγω των καταστροφών. Έχουν άμεση ανάγκη από μέτρα που θα τους βοηθούν στο να ανταποκριθούν στις ασφαλιστικές τους υποχρεώσεις. Μόνο έτσι θα μπορέσουν να επιστρέψουν ομαλά στην καθημερινότητά τους. Ερωτάστε, λοιπόν: Πρώτον, για ποιους λόγους δεν έχουν δοθεί μέχρι σήμερα αντίστοιχες ασφαλιστικές διευκολύνσεις σε επιχειρήσεις, σε εργοδότες και σε ασφαλισμένους που επλήγησαν από τις φυσικές καταστροφές στις 21 και 22 Οκτωβρίου στους Δήμους Μεσολογγίου και Ναυπακτίας, σε αντίθεση μάλιστα με όσα έχουν αποφασιστεί σε αντίστοιχες περιπτώσεις, όπως προείπα; Δεύτερον, σκοπεύετε να προβείτε άμεσα σε τέτοιου είδους ρυθμίσεις για τις πληγείσες περιοχές της Αιτωλοακαρνανίας και με ποιο συγκεκριμένο χρονοδιάγραμμα, τόσο για την Ι.Π του Μεσολογγίου όσο και για τον Δήμο Ναυπακτίας; Ευχαριστώ.
Κύριε Πετρόπουλε, έχετε τον λόγο για τρία λεπτά.
Ευχαριστώ, κυρία Πρόεδρε. Η διαδικασία οριοθέτησης των ζημιωθεισών περιοχών είναι πολύ σαφής, προβλέπεται στον νόμο και την κάνει η περιφέρεια. Είπατε ότι οι πλημμύρες στην περιοχή της Αιτωλοακαρνανίας, στην Ι.Π. Μεσολογγίου και στη Ναύπακτο έγιναν 21 και 22 Οκτωβρίου. Θα σας πω ότι οι σεισμοί που έγιναν το 2014 στην ίδια περιοχή αντιμετωπίστηκαν με την υπουργική απόφαση που έπρεπε να εκδοθεί πάνω από έναν χρόνο μετά. Έχετε δίκιο, αλλά εάν θυμάστε το 2014 έγιναν οι σεισμοί στην περιοχή σας. Και μετά από ενάμιση έτος βγήκε η σχετική απόφαση που οριοθετούσε τις πληγείσες επιχειρήσεις. Η διάκριση γίνεται στον νόμο ως προς τις ζημιωθείσες επιχειρήσεις, όχι ως προς όλους όσοι βρίσκονται γενικά στην περιοχή αυτή. Άρα, πρέπει να γίνει αυτοψία από τα αρμόδια όργανα της περιφέρειας και αυτό θέλει χρόνο. Το σχετικό έγγραφο, στο οποίο αναφέρεστε, το οποίο εξέδωσα στις 25 Οκτωβρίου, θα παρατηρήσετε ότι πρόκειται για μια σειρά περιοχών σε όλη την Ελλάδα από την Αργαλαστή στον Βόλο μέχρι τη Μεσσηνία και την Ηλεία και σε πάρα πολλές περιοχές και στις πυρκαγιές στη Θάσο. Ήταν όλες εκείνες οι περιοχές που μέχρι τη σύνταξη του σχετικού εγγράφου είχαν συμβεί αυτά τα γεγονότα. Και από μέριμνα και προνοητικότητα - όχι από πληρότητα των ενεργειών, γιατί ακόμα και εκεί δεν έχουν ολοκληρωθεί οι διαδικασίες εντοπισμού των ζημιών - προκειμένου να υπάρχει μια κατευθυντήρια οδηγία προς όλες τις υπηρεσίες του Οργανισμού Κοινωνικής Ασφάλισης για να μην διώκονται για οφειλές οι επιχειρήσεις και οι άνθρωποι εκείνοι που βρίσκονται σε αυτές τις περιοχές, έβγαλα αυτό το έγγραφο, το οποίο απέστειλα και στις αρμόδιες οικείες υπηρεσίες αυτών των περιοχών. Θα το κάνω και για τη Ναύπακτο και για το Μεσολόγγι γιατί στο μεταξύ συνέβησαν και άλλες ζημιές. Υπήρξαν και άλλες θεομηνίες σε άλλες περιοχές μετά την 25η Οκτωβρίου. Αναμένεται αυτό το έγγραφο το οποίο αποτελεί κατευθυντήρια οδηγία και δεν λύνει το θέμα, κύριε Κωνσταντόπουλε. Το θέμα θα λυθεί νομίμως και ολοκληρωτικά, όταν οι αρμόδιοι φορείς της περιφέρειας μάς πουν ποιες είναι οι επιχειρήσεις που έχουν πάθει ζημιά. Επομένως, δεν είμαστε εκτός των προθέσεων στις οποίες και εσείς θέλετε να ανταποκρινόμαστε.
Ορίστε, κύριε Κωνσταντόπουλε, έχετε τον λόγο για τρία λεπτά.
Κύριε Υπουργέ, εγώ αυτό που ζητώ είναι ό,τι θα ισχύσει από πλευράς Υπουργείου Οικονομικών να ισχύσει και από πλευράς Υπουργείου Εργασίας. Το ζήτημα είναι να υπάρξουν άμεσα μέτρα που θα δώσουν λύσεις και θα στηρίξουν τους κατοίκους αυτών των περιοχών, που θα τους επιτρέψουν να ξαναγυρίσουν στην κανονικότητα της ζωής τους, γιατί ήδη έχουν υποστεί τις συνέπειες της κρίσης και τώρα είναι υποχρεωμένοι να υποστούν και τις συνέπειες των ακραίων αυτών καιρικών συνθηκών. Να τονίσω εδώ ότι οι πλημμύρες στις 21 και 22 Οκτωβρίου είχαν ως αποτέλεσμα και άλλα επακόλουθα, όπως για παράδειγμα κάποιοι οι οποίοι δεν πλήρωσαν τη ρύθμισή τους στο τέλος του Οκτώβρη να τη χάσουν. Και εδώ οι πολίτες προσπαθούν με κάθε τρόπο να διατηρήσουν τη ρύθμιση την οποία έχουν κάνει, γιατί πραγματικά στο τέλος κάθε μήνα βρίσκονται στην ανάγκη να καταθέσουν το ποσό που αναλογεί σε αυτή τη δόση. Όμως, λόγω αυτών των συνθηκών κάποιοι την έχασαν. Πρέπει να το δούμε και να κοιτάξουμε έστω τι μπορεί να γίνει πάνω σε αυτό. Επίσης, γνωρίζετε ότι πολλοί αντιμετωπίζουν ακόμα και ποινικές ευθύνες - αν είναι, βέβαια, ασυνεπείς στη ρύθμισή τους - και κινδυνεύουν να έχουν και κατασχέσεις της περιουσίας τους. Τώρα όλοι αυτοί οι άνθρωποι βρίσκονται στον αέρα. Και για τους παραπάνω λόγους δεν μπορούν να κάνουν κάτι περισσότερο ούτε να ελέγξουν ουσιαστικά τα πράγματα. Οφείλετε, λοιπόν - και επιβάλλεται από την πλευρά σας - να δώσετε μια εξάμηνη παράταση. Μάλιστα, θα έλεγα ότι η απόφασή σας πρέπει να ισχύσει και αναδρομικά, ώστε να στηριχθούν όσοι ήρθαν αντιμέτωποι με αυτά τα ακραία φυσικά φαινόμενα. Θα ήθελα, επίσης, να επιστήσω την προσοχή σας και σε ένα ακόμη σοβαρό ζήτημα. Είναι βασικό αίτημα της τοπικής κοινωνίας να δρομολογηθούν άμεσα διαδικασίες για την υλοποίηση αντιπλημμυρικών έργων που θα αποτρέπουν τέτοια καταστροφικά φαινόμενα, καίτοι γνωρίζω, βέβαια, ότι αυτό δεν άπτεται του χαρτοφυλακίου σας. Είναι απαραίτητο, όμως, η Κυβέρνηση να μεριμνήσει για την αντιπλημμυρική προστασία πολλών περιοχών της περιφέρειας και ιδιαίτερα στην Αιτωλοακαρνανία. Υπάρχει, μάλιστα, μια ενημέρωση από τον κ. Σκουρλέτη ότι θα διατεθούν πόροι για την υλοποίηση ενός προγράμματος πρόληψης ζημιών και καταστροφών και στην πόλη του Μεσολογγίου και της Ναυπακτίας. Αυτό το πρόγραμμα θα έλεγα ότι είναι ανάγκη να επεκταθεί και σε άλλες περιοχές του Νομού Αιτωλοακαρνανίας, όπου παρατηρούνται τέτοιου είδους φυσικές καταστροφές, έτσι ώστε να μην αισθάνονται οι πολίτες ότι αφήνονται μόνοι τους να αντιμετωπίσουν τις συνέπειες φυσικών φαινομένων. Επίσης, απαιτείται άμεσα να ξεκολλήσουν οι πόροι ύψους 5,2 εκατομμυρίων ευρώ του ΕΣΠΑ 2014-2020 για τη δυτική Ελλάδα, για να περάσουμε ουσιαστικά στην υλοποίηση όσων μελετών έχουν σχεδιαστεί προ καιρού και δεν έχουν εξελιχθεί μέχρι σήμερα. Γι' αυτό χρειάζεται, λοιπόν, να μεριμνήσει η Κυβέρνηση όσο το δυνατόν συντομότερα, ώστε να μη βρίσκονται εκτεθειμένες οι περιοχές σε τέτοια ακραία καιρικά φαινόμενα. Σας ευχαριστώ.
Ορίστε, κύριε Υπουργέ, έχετε τον λόγο για τρία λεπτά.
Ευχαριστώ, κυρία Πρόεδρε. Κύριε Κωνσταντόπουλε, φροντίζουμε να ανταποκρινόμαστε σε τέτοιου είδους προβλήματα, όπως με τα αντιπλημμυρικά έργα στα οποία αναφέρεστε. Θυμίζω και γνωστοποιώ και σε όσους δεν το έχουν ακούσει και δεν το έχουν πληροφορηθεί ότι σε προ ολίγων μηνών δική μου απόφαση αποδοχής σχετικής γνωμοδότησης του Νομικού Συμβουλίου του Κράτους παρέχεται η δυνατότητα ασφαλιστικής ενημερότητας σε όσους δήμους έχουν οφειλές, όταν πρόκειται να κάνουν τέτοιου είδους έργα, για να μπορούν να αξιοποιούν κεφάλαια από διάφορα προγράμματα - είτε δημοσίων επενδύσεων είτε ΕΣΠΑ - προκειμένου να εκτελούν τα έργα και να καταβάλουν ασφαλιστικές εισφορές από αυτά τα κονδύλια. Φροντίζουμε, λοιπόν, σε κάθε περίπτωση να παίρνουμε τα μέτρα που μπορούμε για να βοηθάμε και την τοπική αυτοδιοίκηση να κάνει τα έργα τα οποία είναι απαραίτητα. Θα επανέλθω, όμως, σε ό,τι σας είπα πριν σχετικά με τις ασφαλιστικές εισφορές. Είναι βέβαιο ότι όσοι οφείλουν και έχουν υποστεί ζημία, έχουν πληγεί, δεν θα έχουν κανένα πρόβλημα. Όμως, όταν θα οριοθετηθεί από την αρμόδια περιφέρεια η περιοχή που έχει πληγεί, δεν θα χάνει κανείς τίποτα. Σας το λέω με βεβαιότητα. Είναι δίπλα σας και ο κ. Κεγκέρογλου που μπορεί να σας διαβεβαιώσει ότι έτσι ήταν πάντα. Δεν άλλαξε αυτό τώρα. Σας είπα πριν ότι στο σεισμό της Αιτωλοακαρνανίας το 2014 η σχετική απόφαση βγήκε ενάμιση χρόνο μετά. Θα μπορούσα να σας φέρω εδώ πάρα πολλές περιπτώσεις που φαίνεται ότι μετά από ένα και δύο χρόνια έβγαιναν οι σχετικές αποφάσεις και τώρα μιλάμε για λίγους μήνες. Σας δηλώνω ότι, όπως έκανα και για όλες τις άλλες περιοχές από την πυρόπληκτη Θάσο μέχρι τη Μεσσηνία, που είχε τις ζημιές από τη θεομηνία, από τις πλημμύρες, και την Ηλεία, τη Λακωνία και τον Παγασητικό, καλύπτονται με δική μου εγκύκλιο - κατεύθυνση οδηγιών προς όλες τις υπηρεσίες - θα το κάνω και γι' αυτήν την περιοχή όπως και για άλλες που ακολούθησαν αργότερα, μετά τις 25 Οκτωβρίου που έβγαλα την απόφαση. Συνεπώς, δεν υπάρχει κανένας λόγος ανησυχίας για όσους ασφαλισμένους έχουν πληγεί, γιατί μόνο γι' αυτούς πρόκειται. Ο νόμος το λέει ρητά, είναι παλιός νόμος, δεν είναι τωρινός και θα ήταν πραγματικά παράδοξο εκείνοι που δεν έχουν υποστεί ζημία να απολαμβάνουν των πλεονεκτημάτων - που δεν είναι πλεονεκτήματα, είναι ουσιαστικά υποστήριξη - που απολαμβάνουν και εκείνοι που έχουν πάθει ζημιά. Σκεφτείτε, δηλαδή, να επιβιώνει ένας φούρνος σε μία περιοχή από μία καταστροφή, να καταστράφηκαν πέντε φούρνοι και αυτός ο ένας να επωφελείται και από την αναστολή εισφορών. Δεν θα ήταν λογικό και δεν έχει καμμία σχέση με την αντίληψη περί αλληλεγγύης που ο νόμος αυτός θέλει να προσφέρει.
Το παραπέμψατε στο μέλλον. Να υπάρξει αντιμετώπιση άμεσα.
Αφήστε, κύριε Κωνσταντόπουλε. Έχουμε πέσει πολύ έξω στο πρόγραμμα. Θα συζητηθεί τώρα η με αριθμό 211/10-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την υποχρεωτική ασφάλιση των μικρών δραστηριοτήτων σε χωριά κάτω των δύο χιλιάδων κατοίκων. Κύριε Κεγκέρογλου, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, μετά την ψήφιση του ασφαλιστικού νόμου 4387/2016 έχει υπάρξει μια δημόσια συζήτηση, η οποία συνεχίστηκε και μετά την ψήφιση του νόμου και αφορά τις μικρές δραστηριότητες στα χωριά, που γενικώς θα έλεγα αφορούν χωριά κάτω των δύο χιλιάδων κατοίκων, αλλά κυρίως εντοπίζονται σε μικρότερου πληθυσμού τοπικές κοινότητες. Από την πλευρά σας, υπάρχει η διαβεβαίωση ότι δεν αλλάζει τίποτα σε αυτό που ισχύει μέχρι τώρα. Από την πλευρά μας, υπάρχει το ερώτημα για ποιες κατηγορίες ισχύει αυτό. Θα έλεγα ότι οι κάτοικοι και αυτοί οι οποίοι δραστηριοποιούνται επιχειρηματικά στα χωριά είναι πραγματικά σε σύγχυση, διότι, ακούγοντας εσάς από τη μία μεριά και εμάς γενικότερα από την άλλη, δεν βγάζουν συμπέρασμα για το τι θα ισχύει από 1-1-2017. Και συγκεκριμενοποιώ τώρα: Αυτοί οι οποίοι σήμερα ασκούν δραστηριότητες μη γεωργικές, αλλά λόγω της πρόνοιας του νόμου που υφίσταται, ασφαλίζονται στον ΟΓΑ, θα συνεχίσουν - καθώς φαίνεται - την πορεία, την εξέλιξη των ασφαλιστικών εισφορών που αφορούν τους αγρότες για τις μη γεωργικές δραστηριότητες. Αυτό καταλαβαίνω εγώ μέχρι τώρα. Για νέες δραστηριότητες δεν έχετε διευκρινίσει τι θα ισχύει από 1-1-2017. Ένας, δηλαδή, που τον Ιανουάριο θα κάνει έναρξη σε ένα μικρό χωριό το 2017, θα ασφαλιστεί σύμφωνα με αυτά τα οποία ισχύουν για τους αγρότες ή για τους ελεύθερους επαγγελματίες; Αυτή η συζήτηση γίνεται πραγματικά σε κάθε καφενείο σε αυτά τα χωριά και θα πρέπει να το ξεκαθαρίσουμε, ούτως ώστε να φύγει η ανασφάλεια από αυτούς τους ανθρώπους και να μπορέσουν να αντιμετωπίσουν τα πολλά προβλήματα που ήδη αντιμετωπίζουν λόγω της οικονομικής κρίσης και λόγω της μείωσης της δραστηριότητας και στα μικρά χωριά, στις τοπικές κοινότητες, στις οποίες κάνουν μια προσπάθεια να κρατηθούν και να μείνουν. Ευχαριστώ, κυρία Πρόεδρε.
Τον λόγο έχει ο κύριος Υπουργός.
Ευχαριστώ, κυρία Πρόεδρε. Η σαφής διάταξη του άρθρου 40 του ν.4387 δεν αφήνει καμμία αμφιβολία, κύριε Κεγκέρογλου και καλά κάνετε και ρωτάτε, αφού υπάρχει τέτοια ανησυχία στην ύπαιθρο χώρα, ώστε να γίνει για άλλη μια φορά σαφές. Θα το πω διαβάζοντας και τον νόμο. Ο νόμος μιλάει για όσους υπάγονταν στις διατάξεις περί ΟΓΑ. Διατηρούν αυτές τις διατάξεις ως προς την υπαγωγή. Εν συνεχεία, μιλάει και για όσους θα υπάγονται. Άρα, μιλάει και για το μέλλον, σε διάρκεια χρόνου μέλλοντος. Συνεπώς η διάταξη δεν αφήνει καμμία αμφιβολία, διότι λέει παρακάτω ότι θα υπάγονται βάσει των γενικών και ειδικών διατάξεων που ίσχυαν για τον ΟΓΑ μέχρι την έναρξη του νόμου. Άρα, πέραν κάθε αμφιβολίας είναι σαφές ότι και για τις μελλοντικές δραστηριότητες που δεν είναι γεωργικές, αλλά ασκούνται σε περιοχές που έχουν κάτω από δύο χιλιάδες κατοίκους, θα υπάγονται και αυτοί στην κλίμακα εκείνης της κατώτατης βάσης υπολογισμού των ασφαλιστικών εισφορών που θα ισχύουν για τους αγρότες, δηλαδή στα 410 ευρώ. Είναι αλήθεια βεβαίως - δεν το είπατε, ίσως το λέγατε στη δευτερολογία σας, θα το πω εγώ - ότι τα τουριστικά καταλύματα εξαιρέθηκαν, γιατί περιλαμβάνονταν και αυτά πριν στην κατηγορία που βρίσκονται τα άλλα καταστήματα σε περιοχές με κατοίκους κάτω από δύο χιλιάδες. Εξαιρέθηκαν και θα σας δώσω την εξήγηση τώρα, για να καθησυχάσω τον κόσμο που ανησυχεί, σε περίπτωση που έχει τουριστικά καταλύματα κάτω των πέντε. Αυτή ήταν η παλιά διάταξη. Αν είναι αγρότες ή αν έχουν άλλη δραστηριότητα και υπάγονται για την κύρια απασχόλησή τους σε άλλη δραστηριότητα, αυτό που θα συμβεί είναι να καταβάλλουν ασφαλιστική εισφορά επί του καθαρού κέρδους, των καθαρών εσόδων που θα υπάρξουν στη δραστηριότητα των καταλυμάτων. Συνεπώς δεν πρόκειται εν τέλει για κάποια σοβαρή επιβάρυνση. Όσον αφορά αυτούς που δεν έχουν άλλη δραστηριότητα παρά μόνο τα τουριστικά καταλύματα και μόνο για αυτούς η διαφορά στην επιβάρυνση, αν έχουν εισοδήματα πάνω από τα κατώτατα, θα είναι γύρω στα 35 ευρώ τον μήνα σε σχέση με την εισφορά που θα κατέβαλλαν αν δεν ερχόταν αυτή η εξαίρεση τώρα. Στην πραγματικότητα όσοι έχουν τουριστικά καταλύματα ανέρχονται σε δύο χιλιάδες είκοσι εννιά περίπου άτομα. Τόσες είναι οι επιχειρήσεις που έχουν μόνο τουριστικά καταλύματα. Είναι καταλύματα που έχουν μεγάλα εισοδήματα, μεγάλα έσοδα, γιατί ξέρετε ότι πάρα πολλές περιοχές έχουν πανάκριβα καταλύματα. Αν πάτε σε πολλές περιοχές - να μην τις απαριθμήσω - όπως και στην Κρήτη ή στη Χερσόνησο, θα δείτε μικρά καταλύματα, τα οποία όμως είναι αρκετά τσουχτερά στην τιμή.
Κύριε Κεγκέρογλου, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, δεν θα αναφερόμουν καν στα τουριστικά καταλύματα, γιατί δεν ήταν αυτό το αντικείμενο της επίκαιρης ερώτησης. Το αντικείμενο της επίκαιρης ερώτησης είναι εκατοντάδες χιλιάδες μικρές δραστηριότητες στα χωριά, στις τοπικές κοινότητες κάτω των δύο χιλιάδων κατοίκων, που αγωνίζονται πραγματικά να κρατήσουν ζωντανή την ύπαιθρο και ιδιαίτερα τις μειονεκτικές περιοχές. Είπατε ότι είναι σαφής η διάταξη του ν.4387 για αυτές τις δραστηριότητες. Και για αυτές που υφίστανται και για αυτές που θα ξεκινήσουν μετά την 1-1-2017 θα ακολουθήσουν τις ασφαλιστικές εισφορές κατά τους κανόνες που θα ασφαλίζονται οι αγρότες, δηλαδή - για να πάμε και στο επόμενο στάδιο - θα υπάρχει ένα μεταβατικό διάστημα μέχρι το 2019-2020…
Το 2021.
…στο οποίο θα έχουμε προοδευτική αύξηση των ασφαλιστικών εισφορών, τις οποίες καταβάλλουν. Αν ισχύει αυτό το 410 ευρώ ξερό, να μας πείτε τι ακριβώς είναι. Είναι μηνιαία ή ετήσια εισφορά και για ποια χρονιά ισχύει; Βεβαίως, να μας πείτε και να μας διευκρινίσετε, αφού θα είναι με βάση το εισόδημα, το 410 ευρώ τι νόημα έχει, όποια και αν είναι η απάντηση. Εγώ θέλω να μας πείτε ένα παράδειγμα. Το 2020, δεν ξέρω τι μεταβατικό διάστημα θα είναι, το 2018. Ένας που έχει εισόδημα 10.000 ευρώ - μην πάμε σε μεγαλύτερα εισοδήματα - που είναι από αγροτική και επαγγελματική δραστηριότητα, πόση ασφαλιστική εισφορά θα πληρώνει το 2020; Γιατί μπερδευτήκαμε περισσότερο. Θα πληρώνει με βάση το εισόδημά του επί 27%, επί 70%, που είναι οι ασφαλιστικές εισφορές των αγροτών; Δώστε αυτές τις απαντήσεις, για να φύγει πραγματικά η αμφιβολία στους ανθρώπους. Αυτό το νόημα έχει η ερώτηση για τις χιλιάδες μικροεπαγγελματίες και μικροεπιχειρήσεις που δραστηριοποιούνται ή τους νέους ανθρώπους που θέλουν να μείνουν στον τόπο τους και πρέπει να υπάρχει κίνητρο. Θα έλεγα ότι, για να μην πηγαίναμε με τη διαδικασία των εξαιρέσεων - γιατί δεν είναι κάτι για το οποίο κάνουμε χάρη - θα πρέπει να υπάρξει μια διαφορετική αντιμετώπισή τους ίσως με τον ίδιο στόχο. Να δοθούν κίνητρα για να μείνουν στον τόπο τους, κίνητρα για να μείνουν στις μειονεκτικές περιοχές, προκειμένου να κρατηθεί ζωντανή μια τοπική κοινότητα. Αυτό τι σημαίνει; Σημαίνει ότι από τις ασφαλιστικές εισφορές που πληρώνουν σε πόλεις σε άλλες δραστηριότητες, οι τοπικές δραστηριότητες σε αυτές τις περιοχές να έχουν ένα συγκεκριμένο ποσοστό, παραδείγματος χάριν 50%, με το οποίο θα επιβαρύνονται και δεν αναφέρομαι στα μεταβατικά διαστήματα. Ευχαριστώ, κυρία Πρόεδρε.
Τον λόγο έχει ο κύριος Υπουργός.
Ευχαριστώ, κυρία Πρόεδρε. Κύριε Κεγκέρογλου, με ρωτούσε πρόσφατα ένα στέλεχος στην αγροτική παραγωγή τι ανώτατη σύνταξη μπορεί να πάρει κάποιος που ασχολείται με αγροτικές ή κτηνοτροφικές ή αλιευτικές εκμεταλλεύσεις. Όταν του είπα ότι η ανώτατη σύνταξη, με βάση τα σημερινά δεδομένα και όχι τα μελλοντικά - δηλαδή με βάση τις παρούσες αξίες - θα φθάνει τις 2.037 ευρώ, μου είπε «αυτό το αγνοούσαμε, διότι είχαμε την εντύπωση ότι οι συντάξεις θα ήταν περίπου στο ύψος αυτό το οποίο καταβάλλει σήμερα ο ΟΓΑ». Η ελάχιστη βάση υπολογισμού είναι στα 410 ευρώ, πάνω στην οποία υπολογίζεται η εισφορά. Επομένως για εκείνους τους αγρότες που έχουν πάρα πολύ υψηλά εισοδήματα πράγματι θα υπάρξει και μεγαλύτερη εισφορά. Αυτός είναι ο κανόνας. Η βάση του υπολογισμού, όμως, που είναι για να προστατεύσει εκείνους που βρίσκονται σε μικρή παραγωγική δυνατότητα, είναι η χαμηλότερη που μπορέσαμε να βρούμε, στο 70% δηλαδή των 586 ευρώ που ισχύουν για όλες τις άλλες περιπτώσεις ασφαλισμένων. Ήταν μια πρόνοια για τους αγρότες, τους κτηνοτρόφους και τους αλιείς, επειδή υπάρχει μεγαλύτερη ευπάθεια σε αυτή την παραγωγή και επειδή υπάρχουν θέματα πολλές φορές που δυσκολεύουν τους ανθρώπους που δραστηριοποιούνται σε αυτούς τους τομείς. Συνεπώς δεν νομίζω ότι κι εδώ υπάρχει κάτι το οποίο θα πρέπει πιο πολύ να διευκρινίσω. Βεβαίως, κάποιος που έχει ένα μικρό κατάστημα και μια καλλιέργεια σε ένα χωριό ή μια περιοχή κάτω από δύο χιλιάδες κατοίκους, το εισόδημά του θα είναι μέσα σε αυτό το πλαίσιο ιδωμένο και μέσα σε αυτή τη βάση θα κυμαίνεται ο υπολογισμός των εισφορών, ο οποίος κλιμακωτά από το 2017 πάει στο 14%, το 2018 στο 16% μετά πάει στο 19% και 19,5% και καταλήγει στο 20% το 2021. Υπάρχει, λοιπόν, βαθμιαία αυτή η μετάβαση κατά το ποσοστό της εισφοράς, το οποίο κυμαίνεται κλιμακωτά, όπως είπα, χαμηλότερα απ' ό,τι οι υπόλοιποι ασφαλισμένοι. Η βάση των 410 είναι φυσικά γι' αυτούς που έχουν το χαμηλότερο εισόδημα. Νομίζω ότι τα στοιχεία που έχουμε είναι ατράνταχτα. Έχουμε ξαναπεί ότι περίπου το 95% των αγροτών δηλώνει περίπου 5.000 ευρώ καθαρό εισόδημα. Συνεπώς δεν προκύπτουν τέτοια προβλήματα για τα οποία εκδηλώνετε ανησυχία, σχετικά με το ότι μπορεί να ρημάξει η ύπαιθρος από αυτό το σύστημα καταβολής εισφορών. Αντιθέτως, είναι στο επίκεντρο του ασφαλιστικού μας συστήματος πλέον και ο αγρότης, ο οποίος, κύριε Κωνσταντόπουλε - γιατί είδα το μειδίαμά σας - έτσι θα είναι. Βέβαια, δεν θα είναι οι περισσότεροι στην υψηλή σύνταξη, γιατί δεν έχουν τόσα εισοδήματα. Όμως, θα φτάνει σε κάποιες περιπτώσεις που έχουν μεγάλα εισοδήματα ορισμένοι παραγωγοί. Και υπάρχουν τέτοιοι. Βέβαια, δεν είναι πολλοί. Είπα ότι το 95% είναι μέχρι 5.000 ευρώ. Δεν μιλάω για τους πολλούς, αλλά για λίγους.
Πόσο θα πληρώνει ο έχων εισόδημα 10.000 ευρώ; Και ο έχων εισόδημα 5.000 ευρώ πόσο θα πληρώνει; Μπορείτε να μου πείτε αυτό;
Βλέπετε ότι υπάρχει μια διακύμανση. Δεν μπορώ τώρα να κάνω λογαριασμό από το μυαλό μου για πέντε διαφορετικά ποσοστά. Επομένως δεν θα υπάρξει πρόβλημα. Να είστε καλά! Σας ευχαριστώ.
Προχωράμε στην πέμπτη με αριθμό 180/7-11-2016 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υποδομών και Μεταφορών, σχετικά με τις κωλυσιεργίες στην έναρξη των εργασιών αποκατάστασης του παλαιού Δικαστικού Μεγάρου Άρτας. Στην επίκαιρη ερώτηση θα απαντήσει ο Υπουργός Υποδομών και Μεταφορών κ. Χρήστος Σπίρτζης. Ορίστε, κύριε Στύλιο, έχετε τον λόγο για πέντε λεπτά.
Ευχαριστώ πολύ, κυρία Πρόεδρε. Κύριε Υπουργέ, επανέρχομαι σήμερα με επίκαιρη ερώτηση σε ένα θέμα που απασχολεί την πόλη της Άρτας, αλλά και τον Νομό της Άρτας, σε σχέση με το παλαιό Δικαστικό Μέγαρο, το οποίο βρίσκεται στο κέντρο της πόλης. Έχω καταθέσει σειρά ερωτήσεων και τον περασμένο Μάιο και τον Ιούνιο και προς εσάς και προς τον Υπουργό Περιβάλλοντος και προς τον Υπουργό Δικαιοσύνης, ούτως ώστε να ξεκαθαριστεί το ζήτημα με το παλαιό Δικαστικό Μέγαρο. Σας θυμίζω, λοιπόν, ότι το Ειρηνοδικείο και το Πταισματοδικείο Άρτας στεγάζονται σε μισθωμένο κτήριο, που δεν πληροί τις προϋποθέσεις ενός σύγχρονου κτηρίου. Μάλιστα, υπάρχει ιδιόκτητο κτήριο, το παλιό Δικαστικό Μέγαρο, που έχουν συνταχθεί οι μελέτες και έχουν ξεκαθαριστεί τα ιδιοκτησιακά σε σχέση με το κτήριο. Θα σας θυμίσω την τελευταία απάντηση που μου δώσατε εσείς, απάντηση της «ΚΤΙΡΙΑΚΕΣ ΥΠΟΔΟΜΕΣ», σε ερώτησή μου. Εσείς υπογράφετε και μου τη στέλνετε. Η ερώτησή μου ήταν στις 2-6-2016 και εσείς απαντήσατε στις 6 Ιουλίου του τρέχοντος έτους. Σας διαβάζω ακριβώς τι λέει μέσα το έγγραφο της εταιρείας «ΚΤΙΡΙΑΚΕΣ ΥΠΟΔΟΜΕΣ Α.Ε.», που είναι φορέας τον οποίο εσείς εποπτεύετε. Λέει, λοιπόν, τα εξής: «…το έργο είναι ενταγμένο στο Πρόγραμμα Δημοσίων Επενδύσεων για φέτος. Η πίστωση στον προϋπολογισμό του 2016 είναι 500.000 ευρώ, ενώ εκτιμάται ότι θα δημοπρατηθεί έως το τέλος Σεπτεμβρίου…». Δεδομένου ότι το ζήτημα αυτό είναι από το 2013 και προς μεγάλη απογοήτευση των συμπολιτών μας οι εργασίες αποκατάστασης δεν έχουν ξεκινήσει ακόμα, κύριε Υπουργέ, ερωτάσθε για τα εξής: Ολοκληρώθηκε η δημοπράτηση του έργου; Αναδείχθηκε ο ανάδοχος; Υπήρξαν ενστάσεις; Ποιο είναι το χρονοδιάγραμμα έναρξης και ολοκλήρωσής του; Σε ποιες ενέργειες προτίθεστε να προχωρήσετε, προκειμένου να επισπεύσετε την όλη διαδικασία; Σας ευχαριστώ.
Ορίστε, κύριε Υπουργέ, έχετε τον λόγο για να απαντήσετε.
Ευχαριστώ, κυρία Πρόεδρε. Αξιότιμε συνάδελφε, σε σχέση με το σκεπτικό της επίκαιρης ερώτησής σας, θα ήθελα να σας ενημερώσω ότι πλήθος δικαστικών κτηρίων, όχι μόνο στην Άρτα, αλλά σε όλη τη χώρα στεγάζονται σε μισθωμένα κτήρια, τα οποία δεν πληρούν τις προϋποθέσεις που όλοι θα θέλαμε να έχουν τα δικαστικά κτήρια. Όπως γνωρίζετε, η αρμοδιότητα γι' αυτά τα κτήρια και η χρηματοδότηση κατασκευής τους ανήκε στο Υπουργείο Δικαιοσύνης, το οποίο και το ανέθετε στην εταιρεία «ΘΕΜΙΣ ΚΑΤΑΣΚΕΥΑΣΤΙΚΗ». Με τη συγχώνευση που έγινε από την προηγούμενη κυβέρνηση, δυστυχώς δεν προβλέφθηκε η μεταφορά των πόρων που υπήρχαν και στη νέα εταιρεία, δηλαδή στην «ΚΤΙΡΙΑΚΕΣ ΥΠΟΔΟΜΕΣ». Αυτή είναι η ανώνυμη εταιρεία στην οποία συγχωνεύθηκαν τρεις εταιρείες, μία από τις οποίες είναι και η «ΘΕΜΙΣ ΚΑΤΑΣΚΕΥΑΣΤΙΚΗ». Γνωρίζετε ότι όπου δεν υπάρχει χρηματοδότηση, δεν υπάρχουν και έργα. Δεν το λέω για τη συγκεκριμένη περίπτωση, το λέω γενικά, γιατί από τη «ΘΕΜΙΣ» και από τη ΔΕΠΑΝΟΜ και από τον ΟΣΚ είναι αρκετά τα χρωστούμενα και πολλές οι διεκδικήσεις από παλιά έργα. Πρόσθετα, θα ήθελα να αναφέρω για το συγκεκριμένο έργο ότι τόσο με το έγγραφο της «ΘΕΜΙΣ ΚΑΤΑΣΚΕΥΑΣΤΙΚΗ» το 2014- και θα ήθελα να τα καταθέσω αυτά στη συνέχεια - όσο και στους υπηρεσιακούς παράγοντες που χειρίστηκαν το θέμα στη συνέχεια - ως «ΚΤΙΡΙΑΚΕΣ ΥΠΟΔΟΜΕΣ» - και μας έδωσαν την απάντηση που έχετε, ήταν ώριμο. Συγκεκριμένα, αναφέρεται σε απάντηση του διευθύνοντος συμβούλου της «ΘΕΜΙΣ ΚΑΤΑΣΚΕΥΑΣΤΙΚΗ» στις 11 Φεβρουαρίου του 2014 ότι έχουν ολοκληρωθεί οι μελέτες και προς το Υπουργείο Δικαιοσύνης και προς τον Δικηγορικό Σύλλογο Άρτας. Την ίδια αναφορά έδωσαν υπηρεσιακοί παράγοντες τον Ιούνιο, που αποστείλαμε, όπως αναφέρατε και εσείς. Αυτές οι αναφορές κέντρισαν και το δικό μου ενδιαφέρον, γιατί μέσα στο 2016 δεν έχει ολοκληρωθεί το έργο. Σας ενημερώνω, λοιπόν, ότι, για να γίνει η δημοπράτηση, έπρεπε να έχει εκδοθεί οικοδομική άδεια, σύμφωνα με τις μελέτες που είχαν εκπονηθεί. Στη διαδικασία έκδοσης οικονομικής άδειας αποκαλύφθηκαν μια σειρά από ελλείψεις στις συγκεκριμένες μελέτες. Χαρακτηριστικά, να σας επισημάνω τι έλειπε: Δεν υπήρχε γεωτεχνική μελέτη καθόλου και έγινε η σχετική αλληλογραφία τόσο με τον Δήμο Άρτας μήπως μπορέσει και την εκπονήσει ο Δήμος - δεν μπορεί - όσο και με το ΤΑΧΔΙΚ, για να τη χρηματοδοτήσει. Δεν υπήρχε ενεργειακή μελέτη, σύμφωνα με τον Κανονισμό Ενεργειακής Απόδοσης Κτηρίων. Όλες οι μελέτες που είχαν γίνει μέχρι το 2014 έχρηζαν επικαιροποίησης, γιατί μέρος του κτηρίου ήταν αυθαίρετο και είναι αυθαίρετο. Μετά τα παραπάνω δόθηκαν οι εντολές για την ολοκλήρωση των μελετών που υπολείπονται, την εξέταση, σύμφωνα με τον νόμο, για το αυθαίρετο τμήμα του κτηρίου και την επικαιροποίηση των παραπάνω, δήθεν, ολοκληρωμένων μελετών, ώστε να μπορέσει η Υπηρεσία να δημοπρατήσει το έργο στο πρώτο εξάμηνο του 2017. Δυστυχώς, είναι μια ακόμη περίπτωση που αναδεικνύει τις παθογένειες στον χώρο των δημοσίων έργων, των υπηρεσιών, αλλά και την πρόχειρη αντιμετώπισή τους μετά από τις διαδικασίες συγχώνευσης των τριών εταιρειών ΟΣΚ, ΔΕΠΑΝΟΜ και «ΘΕΜΙΣ» σε μία. Με τις προβλέψεις που έχουμε θέσει στον νέο νόμο για τα δημόσια έργα, θα αναδειχθούν και θα αντιμετωπιστούν πολλές παραπλήσιες περιπτώσεις, ώστε να μην κοστίζουν τα δημόσια έργα - λόγω των παραλείψεων που υπήρχαν και των μη ολοκληρωμένων ή άκαιρων μελετών που υπήρχαν - πολλαπλάσια από αυτά που πραγματικά πρέπει να κοστίζουν στον ελληνικό λαό. Ευχαριστώ πολύ και συγχαρητήρια, γιατί μέσω του κοινοβουλευτικού ελέγχου αναδεικνύονται και τέτοια θέματα.
Ορίστε, κύριε Στύλιο, έχετε τον λόγο για τρία λεπτά.
Ευχαριστώ. Κύριε Υπουργέ, δεν με καλύπτει η απάντησή σας. Δεν με καλύπτει, διότι περίμενα από έναν άνθρωπο του τεχνικού κλάδου να μου δώσει συγκεκριμένα χρονοδιαγράμματα, συγκεκριμένες ημερομηνίες. Επίσης, θέλω να σας ενημερώσω ότι είναι εκτεθειμένη η Κυβέρνηση και μέσω υμών, αλλά και η προηγούμενη Κυβέρνηση, η οποία ανασχηματίστηκε. Όμως, εκθέτετε και Βουλευτές του ΣΥΡΙΖΑ από τον Νομό Άρτας, διότι από τον προηγούμενο Υπουργό Δικαιοσύνης, τον κ. Παρασκευόπουλο, υπήρξε ανακοίνωση τον περασμένο Μάιο μαζί με τον Βουλευτή Άρτας, τον κ. Τσίρκα, ότι το συγκεκριμένο έργο άμεσα θα προχωρήσει και θα δημοπρατηθεί. Εμένα, λοιπόν, ο ρόλος μου είναι να σας παρακολουθώ και να σας ελέγχω. Έχω δεσμευθεί στους Αρτινούς πολίτες ότι θα ασκώ αυστηρή κριτική, έλεγχο και επιτήρηση σε αυτά τα οποία γράφετε και λέτε και εσείς και η Κυβέρνηση συνολικά. Υπήρξε, λοιπόν, ανακοίνωση τον περασμένο Μάιο από το Υπουργείο Δικαιοσύνης, μαζί με τον κ. Τσίρκα, τον Βουλευτή Άρτας, ότι το έργο άμεσα θα προχωρήσει. Δεν σταμάτησα, όμως, εκεί. Οι Αρτινοί συμπολίτες μπορεί να σας πιστεύουν. Εγώ δεν σας πιστεύω. Αυτή είναι η πραγματικότητα. Ρώτησα συγκεκριμένα. Απάντησε, λοιπόν, η εταιρεία, την οποία εποπτεύετε, ότι τον Σεπτέμβριο θα γίνει η δημοπράτηση. Έχω την απάντηση εδώ πέρα. Αν θέλετε, μπορώ να σας τη δώσω, να την καταθέσω στα Πρακτικά, για να τη διαβάσετε ακριβώς. Όταν έδωσαν αυτή την απάντηση, δεν γνώριζαν ότι υπάρχει πρόβλημα με τις γεωτεχνικές μελέτες, ότι δεν υπάρχει γεωτεχνική μελέτη; Δεν γνώριζαν ότι υπάρχει αυθαίρετο τμήμα; Δεν γνώριζαν ότι δεν υπάρχει ενεργειακή μελέτη; Δεν γνώριζαν ότι δεν υπάρχει οικοδομική άδεια για το συγκεκριμένο κτήριο; Πρόκειται για ένα κτήριο παλαιό, το οποίο είναι διατηρητέο. Η όλη μελέτη είναι ανακαίνιση και αναπαλαίωση του Δικαστικού Μεγάρου, το οποίο βρίσκεται σε ένα πολύ κεντρικό σημείο στην πόλη της Άρτας. Άρα βλέπω μια σειρά παραλήψεων. Βλέπω ότι στον κοινοβουλευτικό έλεγχο δεν βάζετε εσείς την υπογραφή σας από κάτω, αλλά παραπέμπετε στο έγγραφο της εταιρείας «ΚΤΙΡΙΑΚΕΣ ΥΠΟΔΟΜΕΣ Α.Ε.». Έρχεται η «ΚΤΙΡΙΑΚΕΣ ΥΠΟΔΟΜΕΣ» και γράφουν ό,τι να είναι. Στο τέλος, ποιο είναι το διά ταύτα; Το διά ταύτα είναι ότι δεν γίνεται το Δικαστικό Μέγαρο Άρτας. Αυτή την υπόθεση εγώ προσωπικά, κύριε Υπουργέ, την κυνηγώ από το 2013. Και στον προηγούμενο Υπουργό Υποδομών, τον κ. Χρυσοχοΐδη, και στον προηγούμενο Υπουργό Δικαιοσύνης, τον κ. Ρουπακιώτη, είχε γίνει ερώτηση. Έχουν δώσει απαντήσεις. Έχουν φτιαχτεί από τότε οι μελέτες. Άφησα να περάσει ένας χρόνος για να επανέλθω στο θέμα, από όταν ανέλαβε η Κυβέρνηση του ΣΥΡΙΖΑ, και από το 2015 ήρθα την άνοιξη του 2016, αλλά το πρόβλημα συνεχίζεται και δεν μπορεί να συνεχίζεται. Θέλω να σας επισημάνω και κάτι ακόμη, το οποίο σας το λέω με πολύ καλή διάθεση. Στο Πρόγραμμα Δημοσίων Επενδύσεων έχετε για φέτος πίστωση 500.000 ευρώ. Θα τη χάσετε την πίστωση, κύριε Υπουργέ. Του χρόνου πρέπει ξανά, πάλι από την αρχή, να την εγγράψετε στον προϋπολογισμό. Έδωσα μάχη για να εγγραφεί το συγκεκριμένο έργο το 2014 από την προηγούμενη κυβέρνηση στο Πρόγραμμα Δημοσίων Επενδύσεων. Όταν εγγράφεται στο Πρόγραμμα Δημοσίων Επενδύσεων και γράφει «πίστωση για φέτος», με προϋπολογισμό 1 εκατομμύριο ευρώ, τα 500.000 ευρώ θα τα χάσετε από ένα άλλο έργο που θα μπορούσατε εσείς να κάνετε στο Υπουργείο σας. Παρακαλώ, περιμένω να μου δώσετε συγκεκριμένες απαντήσεις. Να γνωρίζετε και εσείς και οι Αρτινοί συμπολίτες μου ότι το θέμα δεν θα το αφήσουμε στην τύχη του. Ευχαριστώ.
Κύριε Υπουργέ, έχετε τον λόγο.
Κύριε Στύλιο, να μην το αφήσετε, να συνεχίσετε να κάνετε αυστηρό έλεγχο, επιτήρηση και κριτική. Εγώ σας ευχαριστώ για αυτά που είπατε, γιατί με τον δικό σας κομψό τρόπο κάνετε την αυτοκριτική σας, όχι την προσωπική σας αυτοκριτική, των πεπραγμένων της προηγούμενης κυβέρνησης και όχι μόνο. Όχι μόνο δεν γνώριζαν ότι δεν υπήρχαν αυτές οι μελέτες - δυστυχώς για όλους μας, για να ξέρουμε, δηλαδή, και πώς λειτουργούν κάποιες Υπηρεσίες - , όχι μόνο ενημέρωναν ψευδώς το Κοινοβούλιο - και σας ενημερώνω ότι έψαξα να βρω ποιος υπάλληλος ήταν υπεύθυνος, αλλά έχει συνταξιοδοτηθεί, αν θέλετε, να σας ενημερώσω και κατ' ιδίαν - , αλλά είχαν εθιστεί να υπάρχουν τέτοιες διαδικασίες. Γιατί το λέω αυτό; Το λέω διότι, όταν δεν υπάρχει γεωτεχνική μελέτη σε μια σεισμογενή περιοχή, ξέρετε πάρα πολύ καλά ότι στην εξέλιξη του έργου θα έρθει ο εργολάβος που θα αναλάβει τη μελέτη και θα πει: «Είναι ελλιπής η μελέτη, δεν μας καλύπτει, πρέπει να πάμε σε αναθεώρηση της μελέτης.». Αυτό σημαίνει αναθεώρηση τιμών, εργασιών, νέες τιμές. Σημαίνει και πρόσθετα χρήματα, λόγω των καθυστερήσεων και των ατασθαλιών που θα δημιουργηθούν. Αυτό ήταν μια πάγια τακτική στα έργα και σε αυτούς τους φορείς, δυστυχώς. Επομένως αυτά τα έργα κόστιζαν πολύ περισσότερο από τον αρχικό προϋπολογισμό και ήταν όλοι χαρούμενοι, και οι υπηρεσιακοί παράγοντες, που δεν έκαναν τη δουλειά τους όπως έπρεπε, και οι εργολήπτες, που μετά ζητούσαν πολύ περισσότερα. Μια χαρά! Βέβαια, και την αποζημίωση να μην έδινε η Υπηρεσία, προσέτρεχε κάποιος εργολάβος πολύ λογικά σε ένα δικαστήριο και το κέρδιζε. Βλέπω στην Αίθουσα συναδέλφους από αρκετές πτέρυγες που ψήφισαν πρόσφατα, τον Αύγουστο, τον νέο νόμο για τα δημόσια έργα. Όλες αυτές οι πρακτικές εγκαταλείπονται, γιατί πρέπει να είναι όχι απλά ώριμο το έργο, όχι μόνο να υπάρχουν μελέτες εφαρμογής, οικοδομική άδεια και όλα τα υπόλοιπα για να ξεκινήσει, όπως και οι απαλλοτριώσεις που είναι σημαντικό θέμα, αλλά θα πρέπει να αποφύγουμε όλες αυτές τις στρεβλώσεις, που ούτε τη δουλειά μας θα κάναμε ως πολιτεία, αλλά θα καθυστερούσε πολύ περισσότερο το έργο, εάν πηγαίναμε σε έναν διαγωνισμό πρόχειρο με αυτές τις ελλείψεις, μέχρι την ολοκλήρωσή του, από το να καθυστερήσουμε λίγο στη μελέτη και να έχουμε σοβαρές μελέτες, για να γίνει το έργο. Κατά τα υπόλοιπα οι δεσμεύσεις που έδωσε ο προηγούμενος Υπουργός Δικαιοσύνης και ο κ. Τσίρκας - έχει ενδιαφερθεί και η κ. Γεροβασίλη - ισχύουν, γιατί το έργο προφανώς θα προχωρήσει και θα ενδιαφερθούμε και εμείς γι' αυτό. Σας ευχαριστώ πολύ.
Ευχαριστούμε και εμείς. Πριν δώσω τον λόγο στον Αναπληρωτή Υπουργό Υγείας τον κ. Πολάκη, για να απαντήσει σε δύο ερωτήσεις που του έχουν υποβληθεί, να ανακοινώσω ότι δεν θα συζητηθούν, λόγω κωλύματος των αρμοδίων Υπουργών, και θα επαναπροσδιοριστούν για συζήτηση, οι κάτωθι επίκαιρες ερωτήσεις: Η δεύτερη με αριθμό 207/14-11-2016 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Παιδείας, Έρευνας και Θρησκευμάτων, σχετικά με την ολοκλήρωση της αναβάθμισης των ανώτατων τεχνολογικών εκπαιδευτικών ιδρυμάτων (ΑΤΕΙ). Η όγδοη με αριθμό 127/18-10-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου. Τέλος, η ένατη με αριθμό 62/10-10-2016 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με την «εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς», δεν θα συζητηθεί, λόγω κωλύματος του Υπουργού Εσωτερικών κ. Παναγιώτη Σκουρλέτη, λόγω ανειλημμένων υποχρεώσεων. Προχωρούμε στη συζήτηση των επίκαιρων ερωτήσεων και παρακαλώ να είστε σύντομοι. Θα συζητηθεί τώρα η δέκατη τέταρτη με αριθμό 194/11-11-16 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με την καταβολή των δεδουλευμένων στους εργαζόμενους του Γενικού Νοσοκομείου Βόλου, που εκκρεμούν από το 2014. Κύριε Μπουκώρε, έχετε τον λόγο για δύο λεπτά.
Κύριε Υπουργέ, καταθέτω τη σημερινή επίκαιρη ερώτηση αντιλαμβανόμενος την αγωνία των εργαζομένων του Νοσοκομείου του Βόλου, οι οποίοι βλέπουν να παρέρχεται το χρονικό διάστημα των δύο ετών κατά το οποίο και έχουν το δικαίωμα για δικαστική προσφυγή και δικαστική διεκδίκηση δεδουλευμένων. Όπως γνωρίζετε, πρόκειται για χρήματα νυχτερινά και εξαιρέσιμα από το 2014, τα οποία δεν είχαν καταβληθεί, λόγω μειωμένης χρηματοδότησης. Βεβαίως, το Υπουργείο σας, με σχετικό έγγραφο από 15 Νοεμβρίου του 2015 έχει καταστήσει σαφές, έχει γνωστοποιήσει προς το σωματείο των εργαζομένων του Νοσοκομείου Βόλου, ότι δεν μπορεί να πληρωθούν υπερωριακές αμοιβές από παρελθόντα έτη. Όμως, κύριε Υπουργέ, νιώθω ότι είμαστε υπεύθυνοι ως πολιτεία, όταν πρόκειται για ένα τέτοιο αίτημα εκατοντάδων εργαζομένων, οι οποίοι διεκδικούν καταβολή δεδουλευμένων χρημάτων, τα οποία δεν είναι πάνω από 300 έως 500 ευρώ για τον κάθε εργαζόμενο. Είναι περίπου 85.000 ευρώ για το νοσηλευτικό και διοικητικό προσωπικό και 150.000 ευρώ συνολικά. Είχαν καταθέσει το αίτημα προς το Υπουργείο σας οι εργαζόμενοι να πληρωθούν από κάποιον κωδικό του 2011, που υπήρχε ένα περίσσευμα περίπου 140.000 ευρώ, εάν δεν με απατάει η μνήμη μου. Νομίζω ότι είναι δίκαιο και λογικό το αίτημα των εργαζομένων και πρέπει να βρεθεί κάποια λύση. Πρέπει το Υπουργείο σας να πάρει κάποια πρωτοβουλία νομοθετικής ρύθμισης, τροπολογίας, είτε με πλεονάσματα είτε με αποθεματικά προηγούμενων ετών είτε με οποιονδήποτε άλλο τρόπο, ώστε να ικανοποιηθεί αυτό το δίκαιο αίτημα των εργαζομένων, διότι πρόκειται για δεδουλευμένα. Όπως θα γνωρίζετε, το 2015 τα χρήματα αυτά πληρώθηκαν από τον λογαριασμό, από τις οφειλές του ΕΟΠΥΥ, προς τα νοσοκομεία. Το 2016 θα δούμε τι θα γίνει. Εκκρεμεί, λοιπόν, το 2014. Είναι χρήματα τα οποία κινδυνεύουν να χάσουν οι εργαζόμενοι ,αν παρέλθει και ο Δεκέμβριος του τρέχοντος έτους, του 2016. Ευχαριστώ.
Ευχαριστούμε. Κύριε Υπουργέ, έχετε τον λόγο για τρία λεπτά.
Κύριε Μπουκώρο, ευχαριστώ για την επίκαιρη ερώτηση, γιατί μου δίνετε την ευκαιρία να ξεκαθαρίσω κάποια πράγματα και γενικότερα, διότι αυτή η Κυβέρνηση πραγματικά έχει αναλάβει να ανατάξει τη χώρα και να διορθώσει κάποια πράγματα, τα οποία πολύ καλά κάνετε και τα βάζετε. Το θέμα είναι ότι τις δικές σας τις «δανεικαριές» πληρώνουμε και το ότι τότε που ήσασταν πάνω δεν τις πληρώνατε. Θα πω συγκεκριμένα. Τον Μάιο του 2015 δόθηκε μια έκτακτη επιχορήγηση προς τα νοσοκομεία της χώρας, για να πληρώσουν εφημερίες παρελθόντων ετών. Αυτή η χρηματοδότηση ήταν συνολικά περίπου 37 εκατομμύρια ευρώ και πληρώθηκαν πραγματικά εφημερίες - για γιατρούς μιλάω τώρα - προηγούμενων ετών σε πλειάδα νοσοκομείων της χώρας. Υπήρξαν μερικά - λίγα - νοσοκομεία, τα οποία, δυστυχώς, δεν κινήθηκαν, για να πάρουν οι γιατροί τα χρήματα που τους οφείλονταν. Αυτό το ποσό προστέθηκε - τα 37 εκατομμύρια ευρώ, τα οποία δόθηκαν σαν έξτρα επιχορήγηση στο κονδύλι των εφημεριών του 2015- σαν μόνιμο κονδύλι πια για το 2016 και μετά. Πραγματικά δίνει τη δυνατότητα να βγουν τα προγράμματα των εφημεριών. Αυτό αφορούσε προηγούμενα έτη από το 2015. Το 2015, για εφημερίες αλλά και υπερωρίες προσωπικού, ψηφίσαμε μία διάταξη, με την οποία επιτρέψαμε στα νοσοκομεία να χρησιμοποιήσουν χρήματα από τον ΕΟΠΥΥ, τα οποία εισπράττουν έναντι κλειστών ενοποιημένων νοσηλίων, για να μπορέσουν να αποπληρώσουν την αντίστοιχη δαπάνη, που, με βάση τον βασικό προϋπολογισμό του κονδυλίου εφημεριών, υπερωριών, πρακτικά θα έμενε ένας ή ενάμισης μήνας απλήρωτος, όπως είχε μείνει και το 2014 και το 2013 και το 2012 και λοιπά. Αυτό έγινε. Ήταν 13.200.000 ευρώ τα οποία δόθηκαν, με τα οποία πάλι, στη συντριπτική πλειοψηφία των νοσοκομείων, εκτός από ένα - δύο, τα οποία δεν έστειλαν αίτημα στον ΕΟΠΥΥ, πληρώθηκαν και πραγματικά εξοφλήθηκε το σύνολο των οφειλών του κράτους απέναντι στους εργαζόμενους των νοσοκομείων για εφημερίες και υπερωρίες του 2015. Πρόσφατα τελείωσε η συλλογή στοιχείων που ζητήσαμε από μια σειρά νοσοκομείων, γιατί όπως είναι το Νοσοκομείο του Βόλου, είναι και το Νοσοκομείο της Μυτιλήνης, είναι και το Νοσοκομείο στα Γιάννενα - όχι το Πανεπιστημιακό - αλλά και μια σειρά από άλλα νοσοκομεία στη βόρεια Ελλάδα, τα οποία έχουν υπόλοιπο πληρωμών από το 2014 για υπερωρίες, νυχτερινά και εξαιρέσιμα, για τα οποία πρακτικά το κονδύλι που είχε δοθεί τότε δεν έφτανε και τους τα οφείλουμε. Δεν μιλάμε για γιατρούς. Ο Βόλος είναι μια εξαίρεση για τους γιατρούς, γιατί τότε δεν είχε κινηθεί. Μπορούσε να τα έχει πάρει αυτά τα χρήματα, αλλά δεν τα είχε πάρει. Για αυτό, λοιπόν, προχωράμε και έχουμε συμπεριλάβει στο νομοσχέδιο για την ψυχική υγεία, το οποίο θα έχει ψηφιστεί μέχρι τις 15, 20 Δεκεμβρίου, μία διάταξη, ακριβώς για να δώσουμε λύση σε αυτό το πρόβλημα. Δηλαδή, θα επιτρέψουμε από έσοδα από τον ΕΟΠΥΥ που έχουν τα νοσοκομεία - ίσως στην ερώτηση του κ. Κεγκέρογλου αναφέρω κάποια πράγματα σε σχέση με τη χρηματοδότηση των νοσοκομείων, αυτή τη στιγμή τα νοσοκομεία έχουν γεμάτα ταμεία - να μπορέσουν να τα χρησιμοποιήσουν αυτά, για να πληρώσουν - να νομιμοποιηθεί, δηλαδή, η δυνατότητά τους - τέτοια οφειλόμενα προηγούμενων ετών, γιατί για κάμποσα είναι το 2014. Ένα αντίστοιχο πρόβλημα υπάρχει και με το ΕΚΑΒ . Υπάρχει ένας μήνας απλήρωτος υπερωριών για το 2014 και θα συμπεριληφθεί και αυτό εκεί. Δίνουμε, λοιπόν, τη δυνατότητα να λυθεί αυτό το θέμα, γιατί από το 2016 ειδικά και μετά δεν έχουμε τέτοια προβλήματα. Είναι η πρώτη χρονιά μετά από πολλά χρόνια που οι εφημερίες πληρώνονται στην ώρα τους. Ήδη τα χρήματα των εφημεριών και του τελευταίου τριμήνου είναι καθ' οδόν για τα νοσοκομεία. Μέσα στον Δεκέμβριο θα πληρωθούν και οι εφημερίες και οι υπερωρίες προσωπικού για τους μήνες Οκτώβριο και Νοέμβριο και μέχρι τις 10 Γενάρη θα πληρωθεί και ο Δεκέμβρης, γιατί πρέπει να έχει εκτελεστεί για να πληρωθεί. Οπότε νομίζω ότι σιγά - σιγά κλείνουμε και αυτή την πληγή του παρελθόντος και μπαίνουμε σε μια άλλη κατάσταση, σε σχέση με την πληρωμή των εφημεριών και των υπερωριών. Γυρνάμε σε μια κανονικότητα.
Κύριε Μπουκώρο, έχετε τον λόγο.
Κύριε Υπουργέ, εγώ κρατάω τη δέσμευσή σας για τη διάταξη στο επόμενο νομοσχέδιο, ότι μέχρι 15 έως 20 Δεκεμβρίου θα έχει ψηφιστεί η διάταξη που θα επιτρέπει από τους λογαριασμούς του ΕΟΠΥΥ να πληρωθούν και παλιότερα εξαιρέσιμα εργαζομένων. Αναφερόμουν κυρίως σε διοικητικό και νοσηλευτικό προσωπικό. Εσείς αναφερθήκατε κυρίως στις εφημερίες. Δεν έχει σημασία.
Αυτά τα ποσά αφορούν…
Δεν έχει σημασία. Κρατάω τη δέσμευσή σας αυτή. Νομίζω ότι είναι ξεκάθαρη. Στις 15 έως 20 Δεκεμβρίου - Κυριακή κοντή γιορτή, που λέει η παροιμία - , θα το δούμε. Από εκεί και πέρα, για τις γενικότερες τοποθετήσεις σας περί δαπανών για την υγεία, δεν είμαι πρόχειρος αυτή τη στιγμή για να αντικρούσω τα στοιχεία. Όμως, γενικά για την τακτική της προηγούμενης και της τωρινής Κυβέρνησης, σχετικά με την εξόφληση οφειλών της πολιτείας προς τρίτους, προς εργαζομένους, προς συνταξιούχους κ.λπ., θα μου επιτρέψετε, κύριε Υπουργέ, να σας πω ότι οι συγκρίσεις είναι καταλυτικές. Η προηγούμενη κυβέρνηση της Νέας Δημοκρατίας και του Αντώνη Σαμαρά πήραν τις οφειλές αυτές από 9 δισεκατομμύρια και σας τις παρέδωσαν στα 3 δισεκατομμύρια και εσείς κινδυνεύετε να τις παραδώσετε στην επόμενη κυβέρνηση από τα 3 δισεκατομμύρια και πάλι στα 9 δισεκατομμύρια. Για τον συγκεκριμένο τομέα, για τον δικό σας τομέα, σας είπα ότι δεν έχω πρόχειρα τα στοιχεία να σας αντικρούσω. Όμως, για τη γενικότερη τακτική και ποια κυβέρνηση ήταν περισσότερο ή λιγότερο καλοπληρωτής, μειώνοντας αυτές τις οφειλές προς τρίτους, εργαζομένους, συνταξιούχους και φορείς, νομίζω ότι η σύγκριση είναι καταλυτική υπέρ της προηγούμενης κυβέρνησης. Σε κάθε περίπτωση, νομίζω ότι με ικανοποίηση οι εργαζόμενοι του Νοσοκομείου Βόλου άκουσαν τη δέσμευσή σας, ότι η διάταξη θα περάσει 15 με 20 Δεκεμβρίου και θα καταβληθούν και τα οφειλόμενα του 2014, τα οποία δικαιούνται. Άλλωστε, ξέρουμε ότι το νοσηλευτικό και διοικητικό προσωπικό των νοσοκομείων είναι προσωπικό το οποίο εργάζεται σκληρά και κάτω από αντίξοες συνθήκες. Ευχαριστώ.
Κύριε Υπουργέ, έχετε τον λόγο.
Θα ήθελα να δώσω ένα - δυο άλλα στοιχεία. Το Γενικό Νοσοκομείο Βόλου, το «Αχιλλοπούλειο», πέρυσι για το 2015 πήρε 436.000 ευρώ προκειμένου να αποπληρώσει στο σύνολό του για το 2015 εφημερίες και υπερωρίες, που με βάση τον προγραμματισμό που είχε κάνει η δική σας κυβέρνηση στα κονδύλια, θα υπήρχε αυτή η διαφορά σε σχέση με τις πληρωμές τους για το 2015. Τώρα, όσον αφορά την πορεία των αποπληρωμών των ληξιπροθέσμων και για το ειδικότερο και για το γενικότερο, κύριε Μπουκώρο, δεν υπάρχει σύγκριση. Δεν υπάρχει σύγκριση.
Συμφωνώ!
Ακριβώς, δεν υπάρχει σύγκριση, διότι ξέρουμε πάρα πολύ καλά ότι με τη δόση του 2013, δώσατε κάποιες εκατοντάδες εκατομμύρια ευρώ στο ΙΚΑ για να αποπληρώσει παλιές οφειλές και δεν τις αποπλήρωσε. Τώρα θα τις πληρώσουμε. Τώρα πληρώνονται. Μέχρι στιγμής, από το 1.121.000.000 ευρώ που είναι η αθροιστική χρηματοδότηση των νοσοκομείων από την πρώτη και δεύτερη δόση - η δόση που πήραμε μετά το κλείσιμο της πρώτη αξιολόγησης - έχουν δοθεί στους προμηθευτές τα 850.000.000 ευρώ από τα νοσοκομεία μόνο. Από τα 960.000.000 της συνολικής χρηματοδότησης του ΕΟΠΥΥ, προκειμένου να αποπληρώσει παλαιότερες οφειλές και του 2012-2015, αλλά και πριν το 2012, των λοιπών ταμείων, έχουν απορροφηθεί σχεδόν 400.000.000 ευρώ, γιατί στον ΕΟΠΥΥ δίνονται πιο αργά. Στα νοσοκομεία δόθηκαν σε δύο μεγάλες δόσεις, μία πεντακόσια εβδομήντα, μία μικρότερη πενήντα και μία άλλη τετρακόσια πενήντα. Στον ΕΟΠΥΥ δίνονται πιο τμηματικά με βάση τη δυνατότητα που έχει το Γενικό Λογιστήριο του Κράτους. Όλες οι ληξιπρόθεσμες οφειλές, οι οποίες υπήρχαν και είχαν καταγραφεί μέχρι τον Απρίλιο του 2016, αποπληρώνονται τώρα, κύριε Μπουκώρο. Στον χώρο της υγείας βγαίνει καθαρός. Και να ξέρετε και κάτι άλλο: Έτσι όπως έχει πάει η χρηματοδότηση φέτος και από τα ασφαλιστικά ταμεία προς τον ΕΟΠΥΥ, πάρα πολλά νοσοκομεία της χώρας θα κλείσουν χωρίς να δημιουργήσουν ληξιπρόθεσμα. Αυτό θα γίνει πρώτη φορά στα χρονικά του δημόσιου συστήματος υγείας. Πρώτη φορά στα χρονικά! Διότι δεν είναι μόνο η ομαλή εκτέλεση της προβλεφθείσας κρατικής χρηματοδότησης προς τα νοσοκομεία, είναι και η πολύ μεγάλη εκταμίευση πόρων από τον ΕΟΠΠΥ προς τα νοσοκομεία, η οποία τους δίνει τη δυνατότητα και μέχρι τις 31 Οκτωβρίου, που είναι νομιμοποιημένες οι δαπάνες, να μπορέσουν αυτές να τις αποπληρώσουν και ουσιαστικά να κλείσει η χρονιά χωρίς δημιουργία νέων ληξιπροθέσμων. Κάνουμε μια πολύ μεγάλη προσπάθεια για να γίνει αυτό και νομίζω ότι από το 2017 θα είναι μια άλλη μέρα για το σύστημα υγείας, όταν μπαίνεις, δηλαδή, με πρακτικά ισοσκελισμένους προϋπολογισμούς, δαπάνες και πληρωμές. Ευχαριστώ πολύ.
Ευχαριστούμε. Θα συζητηθεί τώρα η δέκατη έκτη με αριθμό 148/31-10-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την ολοκλήρωση των διαδικασιών για την πρόσληψη μόνιμου προσωπικού στα νοσοκομεία της χώρας. Επειδή το βλέπω πολύ γενικό, «…στα νοσοκομεία της χώρας», παρακαλώ πολύ να είστε ακριβής στον χρόνο σας, γιατί έχω να διαβάσω κάποιες ερωτήσεις οι οποίες δεν θα απαντηθούν. Ορίστε, κύριε Κεγκέρογλου, έχετε δύο λεπτά.
Ευχαριστώ, κυρία Πρόεδρε. Αναφερόμαστε στη στελέχωση των νοσοκομείων της χώρας. Κάθε νοσοκομείο της χώρας αξίζει να είναι στελεχωμένο, διότι παρέχει υπηρεσίες υγείας στους συμπολίτες μας που πληρώνουν και ασφαλιστικές εισφορές υπέρ υγείας και φόρους για τη λειτουργία του συστήματος. Έφυγε ο συνάδελφος της Νέας Δημοκρατίας, αλλά ήθελα να του υπενθυμίσω - γιατί αναφέρθηκε για το τι παρέλαβε το 2012 η κυβέρνηση συνεργασίας - , ότι το 2004-2009 η φαρμακευτική δαπάνη από 2,8 δισεκατομμύρια ανήλθε σε 6 δισεκατομμύρια και το 2009 τα νοσοκομεία είχαν 9,5 δισεκατομμύρια χρέη. Εάν δούμε μέσα στην κρίση την προσπάθεια για να αντιμετωπιστούν τα προβλήματα, να γίνει νοικοκύρεμα, ήταν πράγματι αξιοσημείωτη. Όμως, αυτό δεν απαλλάσσει τις ευθύνες της Νέας Δημοκρατίας για την κατάσταση και το αδιέξοδο που είχε φέρει την υγεία τα προηγούμενα χρόνια. Όμως και σήμερα, δυο χρόνια μετά την ανάληψη της διακυβέρνησης από τους ΣΥΡΙΖΑ - ΑΝΕΛ, η κατάσταση στην υγεία και ιδιαίτερα στα νοσοκομεία έχει χειροτερεύσει κατά πολύ. Δυστυχώς έχει χειροτερεύσει κατά πολύ. Οι αριθμοί είναι αδυσώπητοι. Μόνο μια σύγκριση με το προσωπικό, όπου σήμερα υπηρετούν περίπου επτάμισι χιλιάδες λιγότεροι, σε όλα τα νοσοκομεία της χώρας, σε όλο το σύστημα υγείας από ό,τι υπηρετούσαν τον Γενάρη του 2015, μας δείχνει τι ακριβώς συμβαίνει. Οι όποιες προσπάθειες της Κυβέρνησης ΣΥΡΙΖΑ - ΑΝΕΛ, για τις οποίες υποθέτω ότι θα μας μιλήσει ο κύριος Υπουργός, υπολείπονται κατά πολύ όχι αυτών που απαιτούνται για να βελτιωθεί η κατάσταση, αλλά αυτών που απαιτούνται για να μην χειροτερεύσει περαιτέρω η κατάσταση. Πριν από έναν χρόνο ο Υπουργός Υγείας υποσχέθηκε ότι θα προχωρήσουν γρήγορα οι προσλήψεις για εννιακόσια άτομα, νοσηλευτικό και λοιπό προσωπικό. Σήμερα, μόνο πεντακόσιοι από αυτούς τοποθετούνται. Στις 2 Απριλίου του 2015 ο κ. Τσίπρας κάτω από το Υπουργείο Υγείας υποσχέθηκε ότι θα προωθηθούν οι πέντε χιλιάδες προσλήψεις που είχαν ήδη δρομολογηθεί, προκειμένου να αντιμετωπιστούν τα προβλήματα, μερικώς τουλάχιστον, στα νοσοκομεία. Μέχρι σήμερα, δεν υπήρξε καμμία πρόσληψη από αυτές τις τεσσεράμισι χιλιάδες προσλήψεις. Τι έγιναν; Μετατράπηκαν σε τέσσερις χιλιάδες από κοινωφελή εργασία, όπως ειπώθηκε στη συνέχεια; Ούτε γι' αυτές, όμως, είδαμε κάποια εξέλιξη. Προχωρήσατε σε προσλήψεις επικουρικού προσωπικού - και καλά κάνατε γιατί ήταν άμεσα τα προβλήματα - , αλλά αυτές δεν καλύπτουν ούτε το 15% των αναγκών. Στο «Βενιζέλειο» Νοσοκομείο έγιναν εννέα προσλήψεις, αντί πενήντα που είχαν ανάγκη και υποσχέθηκε η ΥΠΕ, στο ΠΑΓΝΗ επτά αντί σαράντα, στο νοσοκομείο Ρεθύμνου τρεις. Όπως καταλαβαίνετε με αυτούς τους ρυθμούς, δεν μπορεί να καλυφθεί ούτε το 10% των αναγκών, οι οποίες αυξάνονται λόγω και των συνταξιοδοτήσεων. Η Κυβέρνηση, λοιπόν, η οποία αύξησε τις εισφορές στο 6% για το σύνολο των συντάξεων, κύριων και επικουρικών, πρέπει να μας πει αν τα χρήματα αυτά πιάνουν τόπο, δηλαδή, αν πηγαίνουν στην υγεία ή αν πληρώνονται άλλες υποχρεώσεις - συντάξεις ή άλλες δαπάνες - των ασφαλιστικών ταμείων. Επίσης, αν πηγαίνουν στην υγεία, δεν μπορούν να αντιμετωπιστούν ορισμένα από τα προβλήματα των νοσοκομείων, πέρα από τα χρωστούμενα στα οποία αναφερθήκατε πριν, με αυτά τα χρήματα; Ευχαριστώ, κυρία Πρόεδρε.
O κ. Πολάκης έχει τον λόγο.
Κύριε Κεγκέρογλου, ευχαριστώ για την επίκαιρη ερώτηση, γιατί μου δίνετε πάλι μια ευκαιρία να ξεκαθαρίσω μερικά πράγματα. Επειδή η σεναριολογία της καταστροφής καλά κρατεί και η ΠΟΕΔΗΝ έχει αναλάβει εργολαβία αυτόν τον ρόλο με τη βοήθεια και ορισμένων από την Αντιπολίτευση, πάρτε μολύβι και χαρτί και σημειώνετε: Από τον Οκτώβρη του 2015 μέχρι σήμερα έχουν αναλάβει υπηρεσία στα νοσοκομεία, στα ΠΕΔΥ, στα κέντρα υγείας και στις δομές του συστήματος υγείας οι κάτωθι. Σημειώνετε και κάντε την πρόσθεση. Μιλάω για νέο προσωπικό: Χίλιοι διακόσιοι επικουρικοί γιατροί, διακόσιοι είκοσι μόνιμοι γιατροί από παλαιές προκηρύξεις που υπήρχαν οι πιστώσεις, τις είχατε παγώσει και δεν τους προσλαμβάνατε. Τετρακόσιους διορίσαμε, διακόσιοι είκοσι έχουν αναλάβει μέχρι στιγμής και ξαναδιορίζονται οι επόμενοι. Χίλιοι διακόσιοι, λοιπόν, και διακόσιοι είκοσι. Εκατόν ογδόντα επτά άτομα προσωπικό στο ΕΚΑΒ. Εκατόν σαράντα πέντε άτομα από το ΚΕΕΛΠΝΟ στο ανατολικό Αιγαίο, νοσηλευτικό προσωπικό του ΕΚΑΒ και κάποιοι γιατροί για τις ανάγκες τους προσφυγικού που ήδη έχει δοθεί παράταση στην υπηρεσία αυτών. Από τους εννιακόσιους οκτώ μόνιμους που προκηρύχθηκαν, αυτή τη στιγμή που μιλάμε - γιατί σας έχουν πληροφορήσει λάθος, αν κρίνω από το νούμερο που άκουσα - έχουν αναλάβει υπηρεσία οι επτακόσιοι ογδόντα. Δεν έχει βγει μόνο το ΦΕΚ. Από τα πεντακόσια ογδόντα πέντε άτομα επικουρικό προσωπικό που προκηρύξαμε τον Μάιο και έκαναν διαδικασία οι υγειονομικές περιφέρειες, έχουν αναλάβει υπηρεσία γύρω στους τριακόσιους. Είναι ανάμεσα στα διακόσια ενενήντα και στα τριακόσια άτομα. Δεν έχω το ακριβές νούμερο. Επίσης, από τον διαγωνισμό του ΚΕΕΛΠΝΟ για τις ΜΕΘ έχουν αναλάβει υπηρεσία διακόσιες δεκαπέντε νοσηλεύτριες και εξήντα δύο γιατροί. Όλο αυτό αθροιστικά από τον Οκτώβριο του 2015 μέχρι σήμερα μάς κάνει τρεις χιλιάδες εκατόν εξήντα πέντε άτομα. Αυτή είναι η πραγματικότητα. Τα υπόλοιπα στοιχεία, ότι έχουν φύγει, ότι έχουν κάνει, ότι έχουν δείξει, εγώ δεν τα έχω, κύριε Κεγκέρογλου. Επίσης, εκτός απ' αυτά, είναι σε διαδικασία να προσληφθούν οι υπόλοιποι εκατόν είκοσι από τους εννιακόσιους οκτώ και οι υπόλοιποι διακόσιοι πενήντα από τους πεντακόσιους ογδόντα πέντε που ήταν από το επικουρικό προσωπικό. Επίσης, βγήκαν τα αποτελέσματα από τους κυλιόμενους πίνακες, από την επόμενη προκήρυξη των χιλίων πεντακοσίων τριάντα οκτώ, τα εξακόσια ενενήντα άτομα. Από τον κυλιόμενο πίνακα της 4Κ και 5Κ βγήκαν τα αποτελέσματα και έρχεται η κατανομή από το Υπουργείο Διοικητικής Ανασυγκρότησης για να σταλεί στα νοσοκομεία. Οι υπόλοιποι οκτακόσιοι σε νέα προκήρυξη. Επίσης, έχουν προκηρυχθεί θέσεις για επτακόσιους εξήντα μόνιμους γιατρούς για πρώτη φορά μετά από οκτώ - εννιά χρόνια, που δεν διοριζόταν μόνιμος γιατρός στο σύστημα και είναι σε διαδικασία κρίσης σε όλες τις υγειονομικές περιφέρειες. Οι πρώτες πενήντα κρίσεις απ' αυτές έφτασαν ήδη στο Υπουργείο Υγείας και προχωράμε για τον διορισμό τους. Υπάρχουν άλλες δύο πράξεις Υπουργικού Συμβουλίου με χίλια διακόσια άτομα προσωπικό που τα οκτακόσια είναι νοσηλευτικό για τα νοσοκομεία Αθήνας και Πειραιά και οι υπόλοιποι τετρακόσιοι λοιπό προσωπικό για την υπόλοιπη Ελλάδα και δύο χιλιάδες μόνιμοι γιατροί, για τους οποίους οι θέσεις θα προκηρυχθούν μέσα στο 2017. Είναι σοβαρότατη η προσπάθεια ενίσχυσης του δημόσιου συστήματος υγείας. Τουλάχιστον τα τελευταία επτά - οκτώ χρόνια τέτοια ενίσχυση δεν έχει ξαναγίνει, γι' αυτό και έχει ισορροπήσει το σύστημα, κύριε Κεγκέρογλου, σε σχέση με το πώς ήταν έναν χρόνο πριν. Στην δευτερολογία μου θα απαντήσω πιο συγκεκριμένα επί των οικονομικών. Πάντως η πραγματική εικόνα η οποία υπάρχει, όχι αυτή που προβάλλουν τα διάφορα ΜΜΕ και γράφουν κάποιες εφημερίδες τύπου «ΠΡΩΤΟ ΘΕΜΑ», είναι αυτή που σας είπα προηγουμένως.
Σας ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και τέσσερις εκπαιδευτικοί από το 4ο Γυμνάσιο Αλεξανδρούπολης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Πρώτον, είναι μέρα κοινοβουλευτικού ελέγχου και δεύτερον είναι η τελευταία ερώτηση, γιατί έχουμε ξεκινήσει από τις 18.00΄. Έτσι μπορείτε να δείτε περισσότερο και την Αίθουσα και να πάρετε μια γεύση της Ελληνικής Βουλής. Κύριε Κεγκέρογλου, έχετε τον λόγο ακριβώς για τρία λεπτά.
Ευχαριστώ, κυρία Πρόεδρε. Κύριε Υπουργέ, επιβεβαιώσατε αυτά τα οποία σας είπα: μόνο επικουρικοί και μόνο μερικές προσλήψεις από αυτές τις επιμέρους που είχαν μείνει από το παρελθόν. Είπα βεβαίως ότι οι όποιες προσπάθειες θα επικαλεστείτε υπολείπονται όχι των αναγκών προκειμένου να βελτιωθεί η κατάσταση, αλλά και αυτών που χρειάζονται για να μην χειροτερεύει συνεχώς η κατάσταση. Δεν πήρατε στα σοβαρά - και αυτό είναι εις βάρος των αποφάσεών σας για την αντιμετώπιση των προβλημάτων και τη βελτίωση της κατάστασης στα νοσοκομεία - ότι καθημερινά υπάρχουν και συνταξιοδοτήσεις. Σας είπα ότι αθροιστικά, βάζοντας τον αριθμό των μονίμων - χωρίς τους επικουρικούς - και λαμβάνοντας υπ' όψιν τις αποχωρήσεις, δυστυχώς έχουμε κατά πολλές χιλιάδες λιγότερο προσωπικό στο Εθνικό Σύστημα Υγείας, είτε το θέλουμε είτε όχι. Υπάρχουν και συνταξιοδοτήσεις, εάν τις έχετε ξεχάσει. Δεν καλύπτουν οι προσλήψεις με τον ρυθμό που πάμε ως πολιτεία ούτε καν τις συνταξιοδοτήσεις. Η προκήρυξη των τεσσάρων, τεσσερισήμισι ή πέντε χιλιάδων - δεν ξέρω ποια ακριβώς ήταν η υπόσχεση και η δέσμευση του Πρωθυπουργού για μόνιμες προσλήψεις - πρέπει να δρομολογηθεί.
Δρομολογείται.
Δεν μπορεί αυτό να πάει στις καλένδες και σας εξηγώ και τον λόγο. Ήδη έχουμε πάρα πολλές χιλιάδες προσωπικού, που έχει ώριμα συνταξιοδοτικά δικαιώματα και ανά πάσα στιγμή μπορεί να προχωρήσει στην αίτηση συνταξιοδότησης. Άρα πρέπει να ληφθεί και αυτό υπ'όψιν. Έρχομαι σε ένα συγκεκριμένο θέμα, στις ΜΕΘ, για τις οποίες δεν είπατε τίποτα.
Είπα αλλά δεν το ακούσατε.
Δεσμευτήκατε πέρυσι ότι θα αντιμετωπίζατε το πρόβλημα των κλειστών κρεβατιών ΜΕΘ, που είναι περίπου διακόσια κρεβάτια. Δεσμευτήκατε ότι εκατόν είκοσι κρεβάτια θα λειτουργήσουν με την προκήρυξη που θα γίνει από το ΚΕΕΛΠΝΟ. Πώς θα λειτουργήσουν με αυτά τα οποία έγιναν, με τις διαφωνίες με το ΚΕΕΛΠΝΟ και τη διοίκησή του, όταν από τις πεντακόσιες θέσεις που προκηρύχθηκαν, τοποθετήθηκαν ή τοποθετούνται αυτό το διάστημα περίπου διακόσιοι εξήντα, όπως είπατε και εσείς, εξήντα ιατροί και διακόσιοι περίπου νοσηλευτές και νοσηλεύτριες; Με αυτόν τον τρόπο, λαμβάνοντας υπ' όψιν και αυτούς που αποχωρούν, θα είμαστε ευτυχείς εάν θα λειτουργούν είκοσι κρεβάτια επιπλέον από αυτά τα οποία αθροιστικά είχαμε το προηγούμενο διάστημα. Αλλά δεν φτάνει αυτό. Ενώ στην προκήρυξη είχατε βάλει ως προϋπόθεση να έχουν προϋπηρεσία τουλάχιστον δύο ετών οι γιατροί οι οποίοι θα κάνουν αίτηση, στη συνέχεια στις αμοιβές δεν λαμβάνετε υπ' όψιν την προϋπηρεσία και παίρνουν επτάμισι ή οκτώ κατοστάρικα οι εντατικολόγοι γιατροί. Με αυτή την κατάσταση προφανώς και δεν θα έρχονται να εργαστούν μέσω της συγκεκριμένης προκήρυξης και προφανώς θα έχουμε και αποχωρήσεις, εάν δεν διορθώσετε αυτή την αταξία, η οποία συμβαίνει. Είναι εντελώς λάθος αυτό το οποίο κάνετε. Δεν μπορούν οι εντατικολόγοι γιατροί να αμείβονται με αυτά τα ποσά. Όταν λέτε ότι τα πράγματα έχουν βελτιωθεί, δεν έχετε ακούσει, οι ΥΠΕ ή οι διοικήσεις δεν θα σας έχουν ενημερώσει ότι υπάρχουν, εκτός από τις κλειστές ΜΕΘ, ακτινοθεραπευτικά μηχανήματα - αξονικοί τομογράφοι, εργαστήρια - τα οποία τίθενται εκτός λειτουργίας, ότι δεν γίνονται χειρουργεία γιατί δεν υπάρχουν οι ΜΕΘ για τη μετεγχειρητική αγωγή; Για όλα αυτά δεν σας ενημερώνουν; Είπατε ότι έχουν γεμάτα ταμεία τα νοσοκομεία προηγουμένως απαντώντας στον συνάδελφο. Δεν έχουν και προβλήματα από αυτά που σας αναφέρω, είναι δημοσιογραφικές πληροφορίες, άρα είναι ευθύνη των διοικήσεων πλέον. Εγώ θεωρώ ότι αυτό δεν είναι αληθινό. Τα ραντεβού, ιδιαίτερα για ορισμένες κλινικές, κάνουν πάρα πολλούς μήνες να κλειστούν. Τα κέντρα υγείας σε πολλές περιπτώσεις λειτουργούν χάριν των εράνων και των χρημάτων που κατατίθενται υπέρ της μνήμης εκλιπόντων. Τουλάχιστον στην Κρήτη το τηρούμε αυτό. Βλέπω ότι δεν υπάρχει παραδοχή μιας κατάστασης. Πώς θα αντιμετωπιστεί; Πρέπει να υπάρξει παραδοχή της κατάστασης και να υπάρξουν και οι αντίστοιχες αποφάσεις που θα τις αντιμετωπίσετε. Ευχαριστώ, κυρία Πρόεδρε.
Κύριε Υπουργέ, έχετε τον λόγο.
Κύριε Κεγκέρογλου, συνεχίζετε το ίδιο παραμύθι και δυστυχώς η πραγματικότητα δεν ταιριάζει με το παραμύθι σας. Εγώ δεν απαντώ με αέρα κοπανιστό ή με τα δελτία Τύπου που βγάζουν διάφοροι, γιατί έχουν βρεθεί στην απ' έξω του πελατειακού κράτους αυτή την περίοδο. Αριθμός κλινών ΜΕΘ σε λειτουργία αυτή τη στιγμή στο δημόσιο σύστημα υγείας: πεντακόσιες πενήντα τέσσερις. Αριθμός κλινών ΜΕΘ σε λειτουργεία πέρυσι: τετρακόσιες τριάντα οκτώ. Όλα τα υπόλοιπα είναι «ψιλός ταραμάς». Δεύτερον. Στο κομμάτι που είπατε για τους γιατρούς του ΚΕΕΛΠΝΟ, όντως υπάρχει πρόβλημα σε σχέση με τις αμοιβές, διότι ο διοικητικός μηχανισμός του ΚΕΕΛΠΝΟ - και το λέω έτσι - κάνει έναν απερίγραπτο πόλεμο στη νέα διοίκηση. Όμως αυτό το πράγμα σιγά - σιγά θα ξεβρωμίσει και θα αποκατασταθεί αυτή η αδικία. Επίσης, ξέχασα να σας πω, κύριε Κεγκέρογλου, προηγουμένως ότι δεν είναι τρεις χιλιάδες εκατόν πενήντα. Είναι παραπάνω. Υπάρχουν και οι εννιακόσιες πενήντα τέσσερις θέσεις από τον διαγωνισμό του ΑΣΕΠ το 1998 που ενισχύουν με προσωπικό τα νοσοκομεία και που απ' αυτούς έχουν προσληφθεί πάνω από διακόσιοι μέχρι στιγμής στα νοσοκομεία και τις υγειονομικές περιφέρειες. Να πω μια άλλη κουβέντα. Πάντα συνταξιοδοτείτο κόσμος από το σύστημα. Μην κουνάτε και υπερδιογκώνετε το θέμα της συνταξιοδότησης. Δεν μπορεί να αποχωρεί σε έναν χρόνο - αυτό που μου λέτε με τις εφτά χιλιάδες - το 10% και το 15% των υπηρετούντων. Δεν υπάρχει αυτό. Αυτή τη στιγμή, με βάση και τους τελευταίους, όπως είπα, είναι πάνω από τρεις χιλιάδες τριακόσιες οι προσλήψεις που έχουμε κάνει. Όλων των λογιών. Μόνιμες προσλήψεις απ' αυτές είναι χίλιες. Πόσες είχατε κάμει, κύριε Κεγκέρογλου, όταν συγκυβερνούσατε με τον Σαμαρά;
Δυόμισι χιλιάδες το 2011.
Κύριε Κεγκέρογλου, λέτε ψέματα.
Λέω ψέματα ή λέτε ψέματα εσείς;
Λέτε ψέματα ανερυθρίαστα.
Εμείς δεν μπορούμε να αποφανθούμε ποιος λέει ψέματα.
Το 9Κ ολοκληρώθηκε το 2011.
Μη φωνάζετε. Η τελευταία μαζική προκήρυξη προσωπικού ήταν το 2009. Αυτό με το 2011 μάλλον το ονειρευτήκατε. Δεύτερον. Όταν κρατάγατε το φανάρι του Άδωνι και απέλυε δυόμισι χιλιάδες από την πρωτοβάθμια, αυτό ήταν ενίσχυση του δημόσιου συστήματος; Ξέρετε κάτι, κύριε Κεγκέρογλου; Φαντάζει πολύ προκλητικό μετά απ' αυτά που έχουμε τραβήξει αυτόν τον ενάμιση χρόνο. Εγώ σας παραθέτω στοιχεία. Εσείς μου παραθέτετε δημοσιεύματα της εφημερίδας «ΠΡΩΤΟ ΘΕΜΑ». Αυτά που σας παρέθεσα εγώ είναι στοιχεία. Και σας προκαλώ να τα ελέγξετε.
Εφτάμισι χιλιάδες μείον.
Αυτή είναι η πραγματικότητα. Ακούστε. Θα εκνευριστείτε κι άλλο.
Κύριε Κεγκέρογλου, σας παρακαλώ. Δεν θα τελειώσουμε έτσι. Σας παρακαλώ.
Για πρώτη φορά μετά από τόσα χρόνια μπαίνει κόσμος στο σύστημα υγείας, ενώ πριν μόνο διώχνατε. Για πρώτη φορά, ακόμα και με αυτή την αξιολόγηση, τη δεύτερη, που λέγατε πως θα έρθει η καταστροφή του Δράμαλη, εξασφαλίστηκαν άλλα 300 εκατομμύρια για την υγεία και την παιδεία. Και θα ενισχυθεί κι άλλο το σύστημα. Και μας κουνάτε το δάχτυλο. Τώρα θυμηθήκατε ότι έγινε καταστροφή. Εσείς την κάνατε την καταστροφή. Εσείς κι ο φίλος σας ο Σαμαράς, που πέντε χρόνια διαλύσατε ό,τι υπήρχε. Κι αυτή τη στιγμή πήραμε συντρίμμια και το στήνουμε στα πόδια του, είτε σας αρέσει είτε δεν σας αρέσει.
Σωπάστε…
Ναι. Αυτή είναι η πραγματικότητα. Αυτή είναι. Γι' αυτό, κόψτε τις πολλές εφημερίδες που διαβάζετε. Κόψτε την πολλή ενημέρωση από την ΠΟΕΔΗΝ, η οποία από το πρωί ως το βράδυ λέει «καταστροφή, καταστροφή, καταστροφή», γιατί δεν μπορεί πια να κάνει αυτό που κάνατε παρέα.
Σας «τσούζει» η ΠΟΕΔΗΝ.
Δηλαδή: «Έλα εδώ εσύ παιδί μου. Πού δουλεύεις; Είναι βαρύ το κλίμα; Να σε πάμε σε κανένα ελαφρύ για να πάρουμε κανένα ψηφαλάκι». Ή να βάζουμε προϊσταμένους. Δεν μπορεί πια να τα κάνει.
Αυτή τη δουλειά την κάνεις εσύ.
Δεν μπορεί πια να τα κάνει και την έχει πιάσει μεγάλος καημός.
Κύριε Υπουργέ, ολοκληρώστε, σας παρακαλώ.
Εσείς τα λέτε καταστροφή κι εμείς θα φτιάχνουμε. Κι ο λαός θα κρίνει, κύριε Κεγκέρογλου. Εδώ θα είμαστε όλοι. Ευχαριστώ πολύ.
Ο λαός θα κρίνει.
Κι εμείς ευχαριστούμε. Ολοκληρώνω, διαβάζοντας τις επίκαιρες ερωτήσεις που δεν θα συζητηθούν: Η τρίτη με αριθμό 195/11-11-2016 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την άρση των εμποδίων για την αξιοποίηση του πρώην αεροδρομίου του Ελληνικού. Επίσης η έκτη με αριθμό 182/7-11-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με τη διαχείριση των κόκκινων δανείων της πρώην ΑΤΕ, κατά άδικο τρόπο για τους οφειλέτες της. Η τέταρτη με αριθμό 221/15-11-2016 επίκαιρη ερώτηση δεύτερου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τους Υπουργούς Ψηφιακής Πολιτικής, Τηλεπικοινωνιών και Ενημέρωσης και Οικονομικών, σχετικά με τις καθυστερήσεις στην καταβολή δεδουλευμένων σε πρώην συμβασιούχους της ΕΡΤ. Επίσης, δεν θα συζητηθεί λόγω κωλύματος της Υπουργού Τουρισμού, κ. Έλενας Κουντουρά, εξαιτίας ανειλημμένων υποχρεώσεων, η πρώτη με αριθμό 213/15-11-2016 επίκαιρη ερώτηση του δεύτερου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Τουρισμού, σχετικά με την ολοκλήρωση του έργου της μαρίνας Μεσολογγίου. Επίσης, λόγω κωλύματος του Αναπληρωτή Υπουργού Οικονομικών, κ. Γεωργίου Χουλιαράκη, εξαιτίας ανειλημμένων υποχρεώσεων, δεν θα συζητηθεί η δεύτερη με αριθμό 208/14-11-2016 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Οικονομικών, σχετικά με την απονομή μισθολογικών προαγωγών - διαβαθμίσεων στα στελέχη των Ενόπλων Δυνάμεων και των Σωμάτων Ασφαλείας. Τέλος, λόγω κωλύματος του Υπουργού Ναυτιλίας και Νησιωτικής Πολιτικής, κ. Παναγιώτη Κουρουμπλή, εξαιτίας ανειλημμένων υποχρεώσεων, δεν θα συζητηθεί η δέκατη με αριθμό 173/3-11-2016 επίκαιρη ερώτηση δεύτερου κύκλου του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση του μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (ΟΛΘ). Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.42΄ λύεται η συνεδρίαση για την Τετάρτη 23 Νοεμβρίου 2016 και ώρα 10.00΄, με αντικείμενο εργασιών του Σώματος νομοθετική εργασία: σύμφωνα με την ημερήσια διάταξη που έχει διανεμηθεί.